MAZLEE OH MAZLEE….

 Mempertahankan kritikan Penasihat Media dan dan Komunikasi kepada Perdana Menteri, A Kadir Jasin berhubung perlantikan bekas menteri era BN, Abdul Wahid Omar sebagai Pengerusi Lembaga Pengarah Universiti Kebangsaan Malaysia atau UKM, Menteri Pendidikan, Dr. Mazlee Malik berkata, ia dibuat berdasarkan merit dan setelah mendapat kata sepakat pihak tertinggi.

 Jika A Kadir berasa bingung dengan perlantikan itu kerana Abdul Wahid adalah bekas menteri era Najib Razak dan telah diarah berhenti sebagai Pengerusi PNB sebaik BN tidak lagi menguasai kerajaan dan kini tiba-tiba diberikan jawatan mengetuai Lembaga Pengarah UKM, jawapan Dr. Mazlee barangkali lebih membingungkan seluruh penyokong Pakatan Harapan.

 Yang pertama, dari segi merit apakah yang ada pada Abdul Wahid yang menjadi pertimbangan Dr. Mazlee untuk menganugerahkannya jawatan itu?

 Apakah mereka yang lain yang bukan bekas menteri BN tiada merit langsung untuk dilantik ke jawatan tersebut?
Yang kedua, siapakah pihak tertinggi yang didakwanya telah memberi kata sepakat atau persetujuan mengenai perlantikan itu?

 Oleh kerana Dr. Mazlee merupakan seorang menteri, pemahaman umum mengenai pihak tertinggi yang berada di atasnya hanyalah sama ada Tun Mahathir Mohamad sebagai Perdana Menteri atau Dr. Wan Azizah Wan Ismail sebagai Timbalan Perdana Menteri.

 Dalam hal ini, bolehkah Dr. Mazlee berterus-terang siapakah pihak tertinggi yang dimaksudkannya itu?

 Selain itu, alasan lain yang lebih membingungkan lagi ialah apabila Dr. Mazlee cuba mewajarkan perlantikan Abdul Wahid itu dengan berkata, “pegawai-pegawai kerajaan juga daripada kerajaan terdahulu.”

 Aduhh…kenapalah kita ada seorang Menteri Pendidikan yang begitu lemah tahap pemikiran dan kurang kefahaman mengenai perbezaan antara pegawai kerajaan dengan seseorang yang dilantik melalui kuasa politik?

 Menyamakan perlantikan pengerusi dengan kedudukan pegawai kerajaan yang merupakan kakitangan tetap tidak kira parti mana pun yang menjadi kerajaan, tidak lebih hanyalah menyerlahkan kelemahan  dan kedangkalan Dr. Mazlee sebagai seorang menteri.

 Sudahlah sebelum ini terpalit dengan kontroversi tidak perlu seperti kasut hitam, warna stokin dan kedudukannya sendiri sebagai Presiden UIAM, nama beliau nyata semakin tercemar dengan tindakannya melantik bekas menteri BN mengetuai Lembaga Pengarah UKM.

 Apakah di mata Dr. Mazlee tiada tokoh lain selain bekas menteri BN yang lebih layak mengetuai Lembaga Pengarah UKM?

 Mazlee oh Mazlee….jika dibiarkan mungkin entah apa lagi kontroversi yang akan diciptanya atau entah orang BN mana lagi yang akan dilantiknya selepas ini.

 Dan akhirnya, berapa lama lagikah watak seperti Dr. Mazlee ini yang jelas menyusahkan Tun Mahathir dan Pakatan Harapan perlu terus berada sebagai menteri kabinet?
(ShahbudinHusin 10/11/18)

0

0

votes
Article Rating
Kongsikan artikel ini


PTPTN SUDAH MOHON MAAF, BAGAIMANA DENGAN JANJI YANG LAIN-LAIN?

 Tindakan Pengerusi PTTN, Wan Saiful Wan Jan memohon maaf kepada rakyat Malaysia kerana tidak dapat menunaikan janji melepaskan peminjam daripada pembayaran jika pendapatan mereka kurang daripada RM4,000 sebulan sebagaimana terkandung dalam manifesto PRU14, barangkali merupakan tindakan yang baik dan terpuji.

 Katanya, janji berkaitan PTPTN yang terkandung antara 10 janji dalam tempoh 100 hari itu terpaksa dimungkiri selepas melihat hutang negara yang tinggi dan keperluan pelajar terhadap dana pendidikan yang disumbangkan melalui pembayaran balik hutang oleh pelajar-pelajar terdahulu.

 Tetapi, apakah cukup dengan memohon maaf saja?

 Apakah alternatif lain yang akan ditawarkan kepada peminjam PTPTN berikutan kegagalan menunaikan janji itu?

 Adakah ini bermakna peminjam PTPTN akan dipaksa membuat bayaran balik meskipun dalam kedudukan mereka hanya bekerja sambilan dan berpendapatan RM1,000 sebulan seperti yang diumumkan dalam pembentangan Belanjawan 2019 baru-baru ini?
Semalam blog ini juga menulis mengenai 10 janji dalam maninesfo 100 hari Pakatan Harapan yang sebahagiannya masih banyak tidak ditunaikan sehingga ke hari ini.

 Yang lebih malang, meskipun tempoh 100 hari sudah berlalu, tetapi semakin kurang pemimpin-pemimpin Pakatan Harapan bercakap mengenainya atau ternampak bersungguh-sungguh mahu berusaha  menunaikan janji-janji itu dalam tempoh 200 hari, 300 hari atau tempoh lain yang seterusnya.

 Hari ini Wan Saiful merupakan orang pertama yang tampil memohon maaf berikutan kegagalan menunaikan janji berkaitan hutang PTPTN itu.

 Sama ada permohonan maaf beliau ini akan diterima dengan baik atau tidak atau ia akan diterjemahkan dalam pilihanraya umum lima tahun akan datang, mungkin sesuatu yang sukar untuk dijangka buat waktu ini.

 Namun, sebaik-baiknya, selain memohon maaf, PTPTN haruslah juga memikirkan alternatif pembayaran lain yang munasabah kepada sebahagian besar peminjam yang ketika ini hanya bekerja secara sambilan dan belum memperolehi pekerjaan tetap yang setaraf dengan kelulusan mereka.

 Sekadar memohon maaf tetapi tidak menawarkan apa-apa alternatif lain hanya menunjukkan sikap tidak bertangjawab dan hanya ingin lepas tangan semata-mata.

 Meskipun sebelum berkahwin kita berjanji mahu membelikan kereta kepada bakal isteri, tetapi dapat menghadiahkannya motorsikal selepas berkahwin pun barangkali sudah memadai berbanding tidak membelikan apa-apa langsung.

 Selain itu, apakah hanya PTPTN saja yang berani tampil memohon maaf dan mengakui kegagalan dalam menunaikan janji?

 Bagaiman dengan janji untuk melangsaikan hutang-hutang tidak wajar melibatkan peneroka Felda, menubuhkan suruhanjaya siasatan terhadap MARA, Tabung Haji dan Felda itu sendiri?

 Bilakah sebenarnya tempoh masa atau jaminan bahawa 10 janji dalam maninesfo 100 hari dapat dilaksanakan sepenuhnya?
(ShahbudinHusin 10/11/2018)

0

0

votes
Article Rating
Kongsikan artikel ini


MINGGU YANG SIBUK DI MAHKAMAH

 Mahkamah minggu ini dijangka sibuk dengan beberapa pemimpin UMNO dan bekas menteri era BN dijangka akan didakwa dengan beberapa pertuduhan berkaitan rasuah.

 Dilaporkan, Najib Razak bersama seorang bekas menteri akan didakwa berkaitan projek tenaga solar untuk sekolah-sekolah di Sarawak bernilai RM1.25 bilion.

 Turut dikatakan akan didakwa berkaitan projek yang sama ialah bekas pegawai khas Najib yang beberapa bulan sebelum ini pernah ditahan reman untuk siasatan oleh SPRM.
Seorang lagi bekas menteri yang akan didakwa di mahkamah minggu ini ialah berkaitan penjualan-penjualan tanah milik DBKL.

 Seorang bekas timbalan menteri pula akan didakwa berkaitan penyelewengan dana Finas berjumlah RM25 juta.

 Seorang Ahli Parlimen BN  bergelar Datuk Seri turut akan didakwa kerana dipercayai mengutip komisyen bagi projek-projek kerajaan berjumlah lebih RM3 bilion.

 Selain itu, bekas Pengerusi Felda, Isa Samad diberitakan akan juga didakwa minggu ini berkaitan penyalahgunaan kuasa berhubung pembelian hotel di Sarawak pada tahun 2014 yang lalu.

 Bermakna, minggu ini saja ada tujuh individu berkaitan UMNO dan BN akan didakwa di mahkamah.

 Perghhh….meriahnya!!
Sebelum ini, Najib, Zahid Hamidi, Rosmah Mansor, bekas Ketua Setiausaha Perbendaharaan, Irwan Siregar Abdullah dan peguam Shafee Abdullah sudah pun mendahului senarai mereka yang didakwa di mahkamah pasca tumbangnya BN kepada Pakatan Harapan.

 Difahamkan, ada beberapa nama lagi bakal didakwa dalam minggu-minggu yang seterusnya.

 Ada di antaranya sudah disiasat SPRM, manakala sebahagian lagi hanya menunggu masa untuk dipanggil sama ada untuk disiasat atau diambil keterangannya.
(ShahbudinHusin 11/11/2018)

0

0

votes
Article Rating
Kongsikan artikel ini


ZAHID HAMIDI SEMAKIN TEMPANG….

 Meskipun Zahid Hamidi berjaya mengelakkan dirinya daripada tekanan agar bercuti sementara sebagai Presiden UMNO dalam mesyuarat MT pada Jumaat lalu, realitinya kedudukan beliau dari segi penerimaan ahli parti tidaklah menjadi semakin baik.

 Tidak lama selepas berasa lega kerana cadangan Pemuda UMNO agar beliau bercuti sementara untuk menyelesaikan 45 kes mahkamahnya ditolak oleh MT, Zahid Hamidi sepatutnya sudah boleh menarik nafas lega dan dapat meneruskan tugasnya dengan selesa.

 Tetapi, kunjungannnya ke Johor semalam memberi tekanan baru kepadanya apabila sebahagian Ketua-Ketua UMNO bahagian negeri itu terus mendesaknya agar mengambil cuti sehingga kesnya selesai.

 Mereka secara terbuka (meskipun hanya enam Ketua Bahagian dibenarkan bercakap kerana kesuntukan masa) mahukan beliau bercuti dan memberikan pelbagai hujah secara berterus-terang untuk menyokong saranan bercuti itu.

 Walaupun Zahid Hamidi menolak desakan mereka itu, gambarannya ialah wujud sebilangan Ketua-Ketua UMNO Bahagian Johor yang tidak setuju dengan keputusan MT UMNO pada sehari sebelumnya yang mahukan beliau terus kekal menjadi Presiden UMNO.
Sesungguhnya ini adalah sesuatu yang tidak pernah berlaku sebelum ini kerana biasanya Ketua-Ketua Bahagian akan akur kepada apa juga keputusan MT UMNO, tambahan lagi jika melibatkan seorang Presidennya sendiri.

 Bagaimana dengan Ketua-Ketua Bahagian di negeri-negeri yang lain?

 Adakah mereka ketika ini masih menyokong Zahid Hamidi 100 peratus atau jika diadakan dialog terbuka, mereka juga akan meluahkan perasaan yang sama seperti Ketua-Ketua UMNO Bahagian di Johor itu?

 Selain itu, Zahid Hamidi juga bagaikan tertampar dengan tindakan bekas Bendahari UMNO yang juga Timbalan Ketua UMNO Bahagian Bukit Bintang, Abdul Azim Zabidi yang mengumumkan keluar parti kerana tidak setuju dengan keengganan mengambil cuti berikutan kes mahkamah yang sedang dihadapinya.

 Apakah langkah Abdul Azim ini akan dituruti oleh ramai lagi individu berpengaruh lain dalam UMNO?

 Dalam hal ini, Zahid Hamidi tidak harus memandang ringan satu demi satu babak penolakan yang ditujukan kepadanya. Ia adalah gambaran penolakan yang jelas kepadanya.
Jika berterusan ia tentu saja memberi kesan kepada usaha memulihkan parti dan kemampuan untuk berdepan cabaran dalam pilihanraya akan datang.

 Dalam keadaan masih banyak kerja dan usaha perlu dilakukan untuk meyakinkan rakyat agar menerima kembali UMNO, kedudukan Zahid Hamidi yang semakin tempang dan ditolak di sana sini tentu saja menambahkan lagi kesukaran yang sedia ada itu.

 Lebih buruk jika berlaku perbicaraan dan banyak perkara berkaitan 45 pertuduhan yang dihadapinya terdedah di mahkamah serta butirannya nanti dapat diketahui oleh rakyat melalui pelbagai saluran media.

 Keputusan MT mengekalkan Zahid Hamidi sebagai Presiden UMNO dan menolak cadangan agar beliau bercuti sebenarnya adalah suatu keputusan yang langsung tidak memberi kebaikan kepada masa depan UMNO.

 Ia hanyalah memberi ruang kepada Zahid Hamidi untuk berlindung dan bergayut atas nama UMNO di sebalik pertuduhan yang sedang dihadapinya,  tetapi di akhirnya nanti, terutama apabila hukuman sudah dijatuhkan,  nama UMNO itu sendiri yang akan tercemar dan busuk kerana kelakuan seorang Presidennya.
(ShahbudinHusin 11/11/2018)

0

0

votes
Article Rating
Kongsikan artikel ini


BERSATU KENA HATI-HATI DENGAN "SAMPAH-SARAP" UMNO

 Sejak petang semalam agak gempar dengan berita kemasukan Mohd Ali Baharom atau Ali Tinju yang sebelum ini terkenal dengan “tarian punggung” di hadapan rumah bekas Pengerusi Bersih, S Ambiga  ke dalam Bersatu.

 Beliau didapati menyerahkan borang keahliannya kepada Setiausaha Agung Bersatu, Marzuki Yahya di sebuah program parti itu di Bandar Tun Razak.

 Gambarnya menyerahkan borang keahlian kepada Setiausaha Agung Bersatu itu segera menimbulkan rasa kurang senang orangramai kerana Ali Tinju dilihat seolah-olah diraikan sebagai “orang besar” untuk menyertai Bersatu, walhal beliau adalah antara “watak hitam” yang kuat menyerang Pakatan Harapan dan Tun Mahathir Mohamad sebelum ini.

 Bagi yang kenal dengan Ali Tinju, semua tahu beliau adalah pentaksub  Najib Razak dan Rosmah Mansor serta sanggup melakukan apa saja untuk membela dan mempertahankan pasangan itu.

 Tidak cukup dengan mencium tangan Rosmah ketika bersalam, selain mengadakan “tarian punggung”, Ali Tinju ketika era UMNO berkuasa juga pernah melakukan pelbagai aksi untuk menyerang Pakatan Harapan dan Tun Mahathir, termasuk membuat kacau ketika program NothingTo Hide di PWTC dan melakukan ugutan bunuh kepada Maria Chin Abdullah.
Lantaran itu, apabila Ali Tinju tiba-tiba menyerahkan borang keahlian menyertai Bersatu, malah seolah-olah diraikan pula kemasukannya, reaksi kurang senang yang wujud adalah perkara normal sebenarnya.

 Beliau bukanlah individu yang sepatutnya dialu-alukan untuk menyertai Bersatu. Kemasukannya hanyalah kerana UMNO sudah hilang kuasa dan Najib serta Rosmah tidak mampu lagi menaburkan dedak kepadanya.

 Dalam erti kata lain, Ali Tinju bukan masuk Bersatu kerana setuju dengan perjuangan parti itu, sebaliknya kerana kepentingan peribadi lantaran tiada apa-apa lagi yang ada dalam UMNO yang boleh membawa “bahagia” kepadanya.

 Tetapi, dikatakan kemudiannya majlis penyerahan borang itu bukanlah sesuatu yang dirancang, tetapi Ali Tinju dilaporkan menerpa dan naik ke pentas secara tiba-tiba untuk menyerahkan borang kepada Marzuki.

 Dikatakan juga, ia hanyalah penyerahan borang saja dan belum tentu lagi kemasukannya akan diterima.

 Cuma, yang menimbulkan persoalan, bagaimana Ali Tinju boleh menerpa dengan mudah dan jika pun beliau berbuat demikian dan naik ke pentas secara tiba-tiba, mengapakah Marzuki seolah-olah senyum dan macam gembira “berposing” menerima borang keahlian daripadanya?

 Apakah Marzuki tidak kenal Ali Tinju dan tidak tahu perangainya selama ini?

 Dalam kes Ali Tinju dan spesis yang sejenis dengannya yang banyak dalam UMNO sebelum ini, Bersatu hendaklah berhati-hati dan tidak semudahnya menerima kemasukan mereka.

 Meskipun Bersatu mengamalkan sikap terbuka dan sedia menerima sesiapa saja, tetapi takkanlah “sampah sarap” pun mahu dikutip juga.  Orang seperti Ali Tinju bukan saja perlu ditapis dengan ketat, bahkan tidak harus diterima sama sekali.
Jika tidak dibendung, lebih ramai lagi watak seperti Ali Tinju yang selama ini berada dalam UMNO akan masuk berbondong-bondong menyertai Bersatu.

 Mereka ini bukan masuk Bersatu untuk berjuang, tapi hanya untuk mencari peluang. Di mana ada gula, di situlah mereka ini bergentayangan. Lihat saja dalam UMNO dulu, tiada apa pun perjuangan dan sumbangannya. Kerjanya hanya membuat kacau, melalak dan melakukan haru biru kerana ada upah yang diberikan.

 Jika diterima masuk Bersatu, orang seperti ini akan tampil dengan perangai yang sama. Kebolehan dan kemampuannya hanya itu saja. Untuk mencari peluang dan habuan, tangan siapa pun sanggup diciumnya.

 Bukan setakat Tun Mahathir yang sanggup dipujinya sekarang ini atau tangan Tun Siti Hasmah sedia diciumnya, bahkan orang seperti ini boleh juga menjadikan S Ambiga dan Maria Chin sebagai idola barunya pada bila-bila masa jika ternampak ada habuan boleh diperolehi di sebaliknya.

 Tetapi, apa akhirnya akan jadi jika mereka ini lebih mewarnai perjalanan Bersatu di hari-hari mendatangnya dan bertambahkah sokongan rakyat kepada Pakatan Harapan dengan kemasukan itu?
(ShahbudinHusin 12/11/2018)

0

0

votes
Article Rating
Kongsikan artikel ini


DR. MAZLEE DEGIL?

 Mak ooiii….degilnya dia ni!!

 Sebelum ini ketika pelbagai lapisan masyarakat mendesaknya melepaskan jawatan Presiden Universiti Islam Antarabangsa Malaysia atau UIAM, Dr. Mazlee Malik tetap berhempas pulas mahu terus bertahan di jawatan itu.

 Meskipun beliau kemudiannya sedia bertemu dengan kumpulan mahasiswa yang mendesaknya, keinginannya untuk berundur langsung tidak ternampak.

 Baru-baru ini apabila media mendapat maklumat ada arahan tertentu berkenaan pengunduran dan ingin mendapatkan pengesahan daripadanya, Dr. Mazlee jelas tidak senang dan marah-marah kepada wartawan yang menanyakan soalan tersebut kepadanya.

 Kita pergi majlis kahwin, takkan nak bercakap soal cerai, begitulah lebih kurang kata-kata yang diluahkan Dr. Mazlee, seorang bekas pensyarah di UIA Gombak sebelum menceburi politik dan agak bertuah kerana berpeluang dipilih sebagai calon pilihnaraya di Simpang Renggam dan seterusnya dilantik sebagai Menteri Pendidikan.

 Rupa-rupanya maklumat yang diperolehi media mengenai arahan pengunduran itu adalah sesuatu yang betul dan sahih.
Tetapi, kenapa Dr. Mazlee masih mahu berselindung dan tidak bercakap secara sopan, berhemah serta penuh budi bahasa dengan pihak media?

 Agaknya inilah salah seorang menteri yang perlu disekolahkan oleh Penasihat Media dan Komunikasi kepada Perdana Menteri, A Kadir Jasin tentang bagaimana cara-cara untuk berhadapan dengan media secara betul dan baik.

 Semalam, Presiden Bersatu, Muhyiddin Yassin berkata, Dr. Mazlee sepatutnya meletakkan jawatan secara serta-merta sebagai Presiden UIAM kerana sudah ada arahan beliau untuk berbuat berbuat demikian daripada parti dan juga kerajaan.

 Laaa….sudah ada arahan parti dan kerajaan pun masih tak mahu letak jawatan lagi?

 Nak tunjuk degil lagi ke?

 Sungguh memalukan sebagai seorang yang kononnya berpendidikan tetapi nampaknya masih tidak faham dengan sesuatu arahan dan terus berdegil tidak mahu mematuhinya sehingga ketua parti di mana beliau bernaung dan mendapat kedudukan akhirnya terpaksa tampil memberi peringatan kepadanya.

 Peringatannya pula cukup jelas – letak jawatan serta-merta!!

 Tetapi, meskipun diperingatkan oleh Muhyiddin agar meletakkan jawatan secara serta-merta, malangnya Dr. Mazlee kelihatannya masih mahu berding-dong lagi dengan peringatan tersebut.
Sebagai reaksinya kepada peringatan itu, beliau menjelaskan hanya akan melepaskan jawatan Presiden UIAM itu sehingga proses pemilihan penggantinya selesai yang dijangka hujung bulan ini.

 Kenapa masih mahu bertangguh lagi sehingga hujung November pula?
Apa masalahnya kalau beliau letak jawatan sebelum penggantinya ditemui?

 Bukankah peringatan Munyiddin cukup mudah difahami – letak jawatan serta-merta!!

 Susahkah seorang yang ada kelulusan PhD untuk faham maksud perkataan serta-merta itu?

 Degil…degil…degil…orang semacam ini sepatutnya digugurkan saja sesegera yang boleh sebagai menteri.

 Lagi pun kerja dan sumbangannya sejak enam bulan jadi menteri masih tak seberapa dan di bawah KPI yang sepatutnya, kontroversi saja yang lebih.
(ShahbudinHusin 13/11/2018)

0

0

votes
Article Rating
Kongsikan artikel ini


TAHNIAH SETIAUSAHA AGUNG BERSATU

Dalam perkembangan terbaru tengahari ini, Setiausaha Agung Bersatu, Marzuki Yahya memaklumkan pihaknya telah menolak dengan serta-merta permohonan Ali Tinju untuk menyertai parti itu.

 Ditanya tentang kemungkinan permohonan Ali Tinju ditolak, Marzuki menjelaskan, “bukan kemungkinan lagi. Kita memang akan menolak permohonan dia.”

 Kata Marzuki, beliau masih mengingati apa yang pernah dilakukan oleh Ali Tinju kepada Tun Mahathir Mohamad dan pemimpin-pemimpin lain dalam Pakatan Harapan sebelum ini.

 “Saya tak pernah jumpa orang macam ini,” tambah beliau.
Blog ini dalam artikelnya sebelum ini turut tidak setuju jika Ali Tinju diterima menyertai Bersatu.

 Sesungguhnya keputusan menolak permohonan Ali Tinju sebagaimana yang diumumkan oleh Marzuki ini adalah tepat dan wajar sekali.

 Bersatu tidak memerlukan orang seperti Ali Tinju yang mana akhlak dan adab sopannya langsung tidak sesuai, malah kemasukannya bukanlah untuk sama-sama berjuang dalam parti itu, sebaliknya hanyalah untuk kepentingan peribadi semata-mata.

 Tahniah dan syabas kepada Marzuki atas reaksi dan keputusan yang cepat lagi tepat menolak permohonan Ali Tinju itu.
(ShahbudinHusin 12/11/2018)

0

0

votes
Article Rating
Kongsikan artikel ini


ZAID IBRAHIM – WIRA YANG TAK DIDENDANG

 Apabila Zaid Ibrahim, bekas menteri undang-undang dan terakhir merupakan ahli DAP, mengumumkan untuk berhenti menulis di blognya yang diwujudkannya sejak sembilan tahun lalu dan tidak lagi mahu terlibat dengan mana-mana parti, pembaca dan mereka yang meminati buah fikirannya pasti terasa kehilangannya.

 Meskipun tidak semua orang setuju dengan pendapat dan buah fikirannya, malah ramai yang sukar memahaminya, Zaid adalah seorang yang jujur dalam luahan fikiran dan tindakannya.

 Beliau tidak memiliki dua wajah – lain ditulis lain perbuatan dan bagaimana progresif pemikiran serta arah tujunya dalam tulisan, begitulah juga kehidupan dan caranya ketika berurusan atau berbual-bual dengan orang lain.

 Punca yang menyebabkan beliau berhenti menulis ialah berikutan tulisannya mengenai Tun Daim Zainuddin dan rakan-rakan bilionairenya  yang diperkatakan ramai mengatur perjalanan negara ini telah tidak disenangi oleh Lim Guan Eng yang kemudian memintanya menarik balik tulisan tersebut.

 Hakikatnya, tiada apa yang salah dan tidak wajar dalam tulisan Zaid itu sehingga Guan Eng perlu memintanya untuk menarik balik kerana ia adalah berdasarkan apa yang diperkatakan oleh orangramai.

 Lagi pun, bukankah kerajaan sekarang mengamalkan ketelusan dan keterbukaan?

 Jika ada yang tidak betul atau tidak tepat, Guan Eng sepatutnya menjelaskannya dengan fakta dan bukannya meminta tulisan itu ditarik balik.

 Lagi pun perkara berkaitan Tun Daim itu adalah isu yang dibualkan di mana-mana, dari kedai kopi di kaki lima hinggalah coffee house di hotel berbintang lama, waima dalam Bersatu pun tidak kurang ramai yang bercakap mengenainya.

 Barangkali kerana diminta menarik balik tulisannya itulah yang membuatkan Zaid berada kecil hati dan berkata, “sukar sebenarnya untuk berlaku jujur tanpa menyinggung perasaan orang lain”.

 Beliau sebenarnya bukanlah menulis isu tersebut kecewa kerana tidak bertanding atau tidak diberikan apa-apa jawatan selepas Pakatan Harapan berjaya menubuhkan kerajaan.

 Ini kerana beliau memiliki kehidupan yang boleh dikatakan hampir sempurna hasil kerja kerasnya sebagai peguam dan menubuhkan syarikat guamannya sendiri sebelum ini.

 Cuma, Zaid cuba untuk berlaku jujur dengan menegur kerajaan Pakatan Harapan dan berharap mereka akan menangani apa juga isu yang diperkatakan di peringkat bawahan.

 Ramai yang tidak tahu barangkali, selain banyak menulis untuk membantu Pakatan Harapan dan melemahkan UMNO dan Najib Razak di blognya sejak sekian lama, Zaid juga sebenarnya selalu dipanggil secara peribadi oleh Tun Mahathir untuk berbincang pelbagai perkara sebelum PRU14 yang lalu.

 Sekurang-kurangnya dua minggu sekali atau sebulan sekali, beliau pasti akan mengadap Tun Mahathir untuk berbincang pelbagai perkara dengan Pengerusi Pakatan Harapan itu.

 Tun Mahathir nampaknya selesa untuk berbincang dan bertukar-tukar fikiran dengan Zaid kerana kedua-dua mereka ada persamaan dari segi keprogresifan, kemodenan dan bagaimana negara dan masyarakat harus dipandu, dibawa serta dimajukan menuju destinasi yang lebih baik.

 Sebab itu, sebaik Tun Mahathir melancarkan Deklarasi Rakyat dan menghimpunkan tandatangan sebagai satu cara untuk memberi tekanan kepada Najib, beliau kemudian bersetuju dengan cadangan Zaid untuk mengadakan suatu perhimpunan Kongres Rakyat di Shah Alam pada 27 Mac 2016 yang dihadiri oleh semua pemimpin utama Pakatan Harapan.

 Ia adalah perhimpunan pertama yang diadakan secara besar-besaran yang dihadiri Tun Mahathir dengan kejayaan menggembleng semua tenaga utama parti-parti pembangkang ketika itu.

 Sebelum itu, pada tahun 2015 ketika pertama kali Tun Mahathir turun ke perhimpunan Bersih dan belum begitu mesra dengan DAP dan PKR, Zaidlah juga yang diajak sebagai penemannya.

 Selain itu, meskipun ketika beliau sudah mengetahui namanya tidak dicalonkan untuk bertanding dalam PRU14 lalu, Zaid tetap kerap turun untuk berkempen dan berceramah di merata-rata tempat di seluruh negara.

 Di Kelantan saja, beberapa kali beliau turun dan menganjurkan program ceramah di sana.

 Di Johor sendiri, negeri yang sepatutnya beliau bertanding, Zaid masih kerap turun membantu rakan-rakan Pakatan Harapan sehingga ke saat-saat akhir sebelum pilihanraya diadakan, walaupun  ketika itu namanya sah telah diketepikan.

 Dengan berhentinya Zaid menulis, bahkan mungkin tidak mahu lagi bercakap jika media ingin menemubualnya, Pakatan Harapan sebenarnya kehilangan seorang yang cerdas dan tangkas daya pemikiran dari segi berhujah atau menjawab isu-isu politik semasa dalam negara.

 Tentu saja Tun Mahathir sekarang ini tidak perlu lagi memanggilnya seperti dahulu untuk meminta pendapat, berbincang atau menemaninya, tetapi sejarah tidak mungkin melupai sumbangannya selama ini.

 Walau tidak didendang, tidak mustahil juga akan terus dilupakan, namun sejarah beliau dalam memberi sumbangan dan bantuan tidak mungkin boleh dipadamkan.
(ShahbudinHusin 12/11/2018).

0

0

votes
Article Rating
Kongsikan artikel ini


AWAS MENTERI2 YANG PRESTASINYA TIDAK MEMUASKAN HATI…..

Berdepan rungutan pelbagai pihak mengenai prestasi sesetengah menteri yang tidak memuaskan hati, Perdana Menteri, Tun Mahathir Mohamad akhirnya terbuka untuk melakukan rombakan kabinet.

 Walaupun Tun Mahathir mengaitkan rombakan itu dengan pemilihan PKR, tidak mustahil ia juga melibatkan menteri-menteri daripada parti yang lain yang gagal menunjukkan prestasi yang baik.

 Kata beliau, rombakan boleh dilakukan jika PKR mengemukakan pencalonan baru dan beliau menyetujuinya.

 Apakah ini bermakna Anwar Ibrahim yang selepas Kongres PKR pada 16 hingga 18 November nanti  akan disahkan sebagai Presiden PKR bakal menyertai kabinet semula?

 Adakah Ahli Parlimen Port Dickson itu akan menggantikan tempat isterinya, Dr. Wan Azizah Wan Ismail sebagai Timbalan Perdana Menteri dan kembali bergandingan dengan Tun Mahathir mentadbir negara?

 Terlanjur jika ada rombakan, rakyat khususnya penyokong Pakatan Harapan tentunya turut gembira jika perubahan dan pengguguran melibatkan menteri-menteri yang lain turut juga dilakukan.

 Menteri yang banyak kontroversi, suka bercakap soal remeh-remeh dan degil terhadap arahan parti dan kerajaan, tentu saja tidak wajar lagi dikekalkan berada dalam kerajaan.

 Begitu juga dengan menteri-menteri yang didapati tidak memuaskan hati, kurang mengambil berat permasalahan rakyat, berlagak di sana sini, memuatnaik gambar entah apa-apa di media sosial, patut sekali dimasukkan dalam senarai untuk digugurkan sama.

 Kepada yang berkenaan, oleh kerana Tun Mahathir sudah terbuka untuk melakukan rombakan, berjaga-jaga dan bersiap-sedialah untuk kembali menjalani kehidupan sebagai rakyat biasa.

 Apa nak dibuat, peluang sudah diberi, tapi prestasi tidak pernah memuaskan hati rakyat yang sudah memberi undi.
Kepada yang bakal digugurkan, bersyukurlah dapat merasa jadi menteri, walaupun hanya untuk enam bulan saja.
(ShahbudinHusin 13/11/2018)

0

0

votes
Article Rating
Kongsikan artikel ini


MAKIN RAMAI DIDAKWA, TAPI CEPATKANLAH PERBICARAANNYA!!!

 Esok kawasan Mahkamah Jalan Duta dijangka “meriah” sekali lagi dengan kehadiran orangramai apabila isteri bekas Perdana Menteri, Rosmah Mansor, bekas pembantunya, Rizal Mansor dan bekas Menteri Wilayah Persekutuan, Tengku Adnan Tengku Mansor akan didakwa di mahkamah berkaitan dakwaan rasuah.

 Secara kebetulan, ketiga-tiganya adalah “anak Mansor”, walaupun mereka bukanlah adik-beradik atau ada hubungan persaudaraan antara satu sama lain.

 Rosmah dan Rizal dipercayai akan didakwa berkaitan projek solar untuk sekolah-sekolah di Sarawak yang melibatkan kos bernilai RM1.25 bilion.

 Tengku Adnan atau nama popularnya Ku Nan pula akan didakwa berhubung penjualan 97 keping tanah milik DBKL seluas 273.27 hektar bernilai RM5.63 bilion ketika beliau menjadi Menteri Wilayah Persekutuan.

 Sebelum ini, Najib Razak sudah dihadapkan dengan 39 pertuduhan, Zahid Hamidi 45 pertuduhan, Rosmah 17 pertuduhan, bekas Ketua Setiausaha Negara, Irwan Siregar Abdullah 6 pertuduhan, peguam UMNO, Shafee Abdullah 4 pertuduhan dan bekas ketua perisik MEIO, Hasanah Abdul Hamidi dengan satu pertuduhan pecah amanah.

 Dijangka lebih ramai lagi pemimpin UMNO, termasuk bekas menteri, bekas timbalan menteri, Ahli Parlimen dan pegawai kanan kerajaan era BN turut bakal didakwa selepas ini atas pelbagai kesalahan sama ada berkaitan rasuah, pecah amanah atau penyelewengan ketika masing-masing ada kuasa sebelum ini.

 Najib dan Rosmah sendiri tidak terkecuali dijangkakan akan berdepan lebih banyak pertuduhan juga.

 Dari satu segi, rakyat memang menyambut baik segala penyiasatan, penahanan dan pendakwaan ke atas semua mereka yang terlibat itu, malah sebab utama pengundi bersatu hati menumbangkan UMNO dan BN pun adalah disebabkan mereka sudah lemas dengan gejala rasuah dan terlalu berleluasa selama ini.

 Rakyat mahu semua kedurjanaan itu dihapuskan sama sekali lantaran mereka yang memegang kuasa atau atau kaitan dengan kuasa sebelum ini ini didapati langsung tidak amanah dan hanya memikirkan kepentingan peribadi semata-mata.

 Tetapi, sementara penyiasatan demi penyiasatan, penahanan demi penahanan, seorang demi seorang ditahan reman serta dipakaikan baju oren dan pendakwaan demi pendakwan dilakukan, apa yang menimbulkan kebimbangan rakyat ialah belum ada seorang pun daripada yang didakwa itu sudah ada tarikh untuk mereka dibicarakan.

 Semuanya masih tergantung di peringkat pengurusan kes yang dijangka akan dilakukan sebelum hujung tahun ini dan perbicaraan pula tentunya pada awal atau pertengahan tahun hadapan.

 Mengapakah ia begitu lambat dibicarakan sedangkan semuanya adalah kes berprofil tinggi serta melibatkan kepentingan awam?

 Yang lebih buruknya, sebaik didakwa dan dibebaskan dengan ikat jamin, semua yang didakwa itu kemudiannya bebas bercakap, berceramah dan menulis di media sosial mempertahankan diri masing-masing seolah-olah mereka tidak bersalah, dianiaya serta manga kepada pendakwaan terpilih.

 Jadinya, ternampak ada sesuatu yang pelik dan lompong dalam hal ini, bahkan sistem keadilan bagaikan dipermain-mainkan.

 Jika kerajaan dan semua pihak yang berkaitan dengan undang-undang benar-benar serius ingin membersihkan negara ini serta mahu melihat operasi pembersihan itu berjalan dengan baik dan mampu memberi kesedaran kepada masyarakat, perbicaraan kes-kes berprofil tinggi dan melibatkan kepentingan awam ini seharusnya dipercepatkan dan tidak dilengah-lengahkan.

 Mahkamah seharusnya menetapkan tarikh yang cepat untuk perbicaraan supaya hukuman sama ada bersalah atau tidak ke atas tertuduh boleh segera dijatuhkan. Di sinilah juga namanya keadilan.

 Ia tidak boleh ditunggu sehingga empat atau enam bulan kemudian baru hendak dibicarakan. Perbicaraan hendaklah disegerakan dan hukuman yang setimpal harus dijatuhkan supaya ia dengan sendirinya dapat memberi kesedaran kepada masyarakat serta menimbulkan ketakutan kepada mereka yang sedang berkuasa sekarang.

 Sebenarnya itulah tujuan undang-undang dilaksana dan dikuatkuasakan.

 Maka itu, penegak undang-undang harus melihat perkara ini dengan serius demi kepentingan rakyat dan negara. Jangan asyik mendakwa dan membawa kes ke mahkamah saja, yang rakyat ingin lihat sebenarnya ialah mereka yang didakwa itu segera dijatuhkan hukuman dan dipenjara, terutama bagi kes-kes yang mudah, jelas dan “straighforward” seperti ada bukti wang, nombor cek, pembelian rumah secara tunai, kekayaan melampau dan sebagainya.
Rakyat memang menyanjung tinggi keseriusan Tun Mahathir mahu membersihkan negara ini, tapi janganlah sampai setelah beliau tiada lagi pun nanti, perbicaraan masih tak selesai-selesai lagi.
(ShahbudinHusin 14/11/2018).

0

0

votes
Article Rating
Kongsikan artikel ini


SELEPAS DITOLAK UNDI RAGU, AZMIN ATAU RAFIZI YANG AKAN MENANG?

Sebagaimana dilaporkan media, Azmin Ali ketika ini sedang mendahului Rafizi Ramli dengan kelebihan 3,965 undi bagi perebutan jawatan Timbalan Presiden PKR.

 Azmin memperolehi jumlah keseluruhan sebanyak 70, 550 undi manakala Rafizi memperolehi 66,594 undi.

 Tetapi, jumlah tersebut tidak termasuk undi di Cabang Julau yang sebelum itu ditangguhkan keputusannya berikutan dakwaan berlakunya serangan terhadap tablet-tablet yang digunakan untuk mengundi pada Sabtu lalu.

 Bagaimanapun, Jawatankuasa Pemilihan Pusat atau JPP PKR semalam memperakui tiada kehilangan undi di Julau dan oleh itu tidak perlu diadakan pengundian semula.
Keputusan itu kemudian disahkan oleh Biro Politik PKR malam tadi.
Tiadanya pengundian semula di Julau adalah bertentangan dengan bantahan Rafizi yang menyatakan perlunya undian semula dilakukan bagi menzahirkan keputusan yang lebih adil.

 Namun demikian, Rafizi sebelumnya mendakwa beliau mempunyai kelebihan kira-kira 3,000 undi di Julau sebelum pengundian ditangguhkan akibat serangan yang dikesan itu.

 Berikutan keputusan JPP menolak undian semula itu dan memperakui pengundian pada Sabtu lalu, keputusan di Julau dijangka akan diumumkan sebelum bermulanya Kongres PKR pada 16-18 November ini.

 Bersekali dengan keputusan memperakui pengundian di Cabang Julau, Biro Politik PKR malam tadi juga membuat keputusan menolak kira-kira 90 peratus daripada 7,500 undi ragu yang dikesan berlaku di tujuh negeri.

 Ini bermakna daripada 7,500 undi ragu yang dikesan, hanya 10 peratus saja merupakan undi yang sah, sementara 6,750 lagi akan ditolak.

 Proses mengesahkan undi ragu itu dijangka akan selesai pada Khamis ini.

 Dengan penolakan undi ragu sebanyak 90 peratus daripada 7,500 undi yang sudah buang oleh pengundi, bermakna akan ada perubahan dalam keputusan akhir pemilihan PKR, kata Timbalan Pengerusi JPP, Adzman Hedra.

 Dengan yang demikian, meskipun Azmin sedang mendahului Rafizi dengan kelebihan 3,956 undi, tetapi jika kiraannya dicampur dengan jumlah undi di Julau dan ditolak pula dengan undi ragu sebanyak 6,750, apakah keputusan akhirnya nanti?
Siapakah yang banyak hilang undi daripada penolakan sebanyak 6,750 undi ragu itu?

 Azmin atau Rafizi yang akan menang untuk jawatan Timbalan Presiden PKR bagi bergandingan dengan Anwar Ibrahim yang sudah sah menang tanpa bertanding sebagai Presiden PKR?
(ShahbudinHusin 14/11/2018)

0

0

votes
Article Rating
Kongsikan artikel ini


BERHENTI TONJOLKAN AZMIN DAN JANGAN LUPAKAN MUHYIDDIN

 Sama ada sebelum pemilihan PKR atau sekarang ini, cakap-cakap yang cuba menonjolkan Azmin Ali sebagai bakal Perdana Menteri boleh dikata boleh didengari di mana-mana saja.

 Lebih-lebih lagi setelah setakat ini Azmin dilihat bakal menang (walaupun belum rasmi) mempertahankan jawatan Timbalan Presiden PKR menewaskan Rafizi Ramli, penonjolan terhadap Menteri Hal Ehwal Ekonomi itu semakin kuat lagi menusuk ke gegendang telinga.

 Azmin tidak disaja dikatakan sebagai bakal Perdana Menteri masa depan, malah digembar-gemburkan juga sebagai calon Perdana Menteri ke-8 untuk menggantikan Tun Mahathir Mohamad.

 Selain secara tiba-tiba begitu banyak gossip liar dan khabar-khabar burung dari hutan mengenai Anwar Ibrahim yang mahu ditolak ke tepi, persaingan sengit antara Azmin dengan Rafizi juga dianggap penolakan ahli PKR sendiri terhadap kedudukan Presiden PKR itu sebagai bakal pengganti kepada Tun Mahathir.

 Kata mereka, jika benar ahli PKR mahukan Anwar sebagai Perdana Menteri ke-8, sudah tentu Rafizi yang merupakan “kuda pilihannya” mampu menang mudah menewaskan Azmin?
Mengapa tiba-tiba saja Anwar mahu diketepikan sebagai bakal Perdana Menteri yang telah dipersetujui bersama dalam Pakatan Harapan, malah sebelum PRU14 Tun Mahathir dan Tun Daim Zainuddin juga sanggup beberapa kali mengadakan pertemuan dengannya di mahkamah dan dipenjara?

 Mengapa baru sepantas enam bulan selepas mengambil alih kuasa Putrajaya, termasuk daripada kalangan Bersatu sendiri, sudah ada yang bagai tidak sabar mahu menonjolkan Azmin dan mengenepikan Anwar?

 Dalam hal ini, oleh kerana Pakatan Harapan adalah sebuah kerajaan baru di mana permasalahan rakyat pun banyak yang belum diselesaikan, soal perebutan jawatan Perdana Menteri tidak sepatutnya dijadikan tajuk utama perjuangannya.

 Ikut sajalah perjanjian yang sudah diputuskan di mana selepas Tun Mahathir, penggantinya ialah Anwar. Memungkiri perjanjian hanya membuka ruang keretakan kepada Pakatan Harapan dan memberi laluan untuk pembangkang mengambil kesempatan.

 Kalau pun pun mahu difikirkan siapa pengganti selepas Anwar, yang paling layak juga bukanlah Azmin sebenarnya, tetapi Muhyiddin Yassin, Presiden Bersatu sekarang.
Azmin masih terlalu mentah dari segi pengetahuan dan pengalaman untuk menjadi calon Perdana Menteri, baik selepas Anwar, jauh selepas kalau mahu diletakkan mendahului Anwar.

 Pengalamannya selama ini hanyalah kira-kira tiga tahun sebagai Menteri Besar Selangor dan baru berpengalaman sebagai menteri sejak kira-kira enam bulan yang lalu.

 Mampukah beliau menjadi bakal Perdana Menteri dengan pengalaman yang sedemikian?

 Mahu tidak mahu, kita harus mengakui bahawa Muhyiddin jauh lebih berpengalaman dan berpengetahuan berbanding Azmin. Beliau pernah jadi menteri sehingga ke jawatan Timbalan Perdana Menteri, malah pernah juga berpengalaman menjadi Menteri Besar Johor selama hampir 10 tahun.

 Meskipun Muhyiddin baru saja menjalani pembedahan membuang ketumbuhan di bahagian pankreasnya, tetapi beliau kini sedang menunjukkan pemulihan yang sangat memberangsangkan selepas menjalani beberapa rawatan kimoterapi.

 Berdasarkan petunjuk kesihatannya sekarang, tidak mustahil Munyiddin juga mampu pulih dan sihat seperti sediakala sebagaimana Perdana Menteri Singapura, Lee Hsien Loong yang juga pernah menjalani pembedahan kanser pada 2015 yang lalu.

 Oleh itu, jangan diabaikan Muhyiddin sebagai pemimpin selepas Anwar yang dirasakan paling layak untuk mengambil teraju pentadbiran negara ini dan faktor kesihatannya bukanlah halangan.
Hanya selepas Muhyiddin, barangkali barulah sesuai untuk sesiapa mahu menonjolkan Azmin. Ketika ini Azmin masih perlu banyak belajar dan menimba pengalaman lagi.

 Lagi pula, sebelum PRU14 lalu, beberapa “kartel”  Azmin jelas menampakkan tidak setuju dengan perlantikan Tun Mahathir sebagai Pengerusi Pakatan Harapan dan calon Perdana Menteri. Banyak suara-suara yang mahukan Azmin sendiri diletakkan sebagai calon Perdana Menteri ketika itu, kononnya untuk mewakili suara orang muda yang merupakan kelompok terbesar di kalangan pengundi negara ini.

 Zuraidah Kamaruddin, Ezam Mohd Nor dan PKR Selangor yang diketuai oleh Azmin sendiri jelas bersuara lantang menolak Tun Mahathir pada waktu itu.

 Tetapi, pernahkah Muhyiddin bersikap begitu terhadap Tun Mahathir?
(ShahbudinHusin 15/11/2018)

0

0

votes
Article Rating
Kongsikan artikel ini


BRO, KALAU SAMUN PUN DAH JUTA-JUTA….

 Bekas pegawai khas Najib, Isham Jalil mempertikai keputusan mahkamah mengenakan jaminan sebanyak RM1 juta terhadap Rosmah Mansor yang dituduh menerima rasuah berkaitan projek solar untuk sekolah-sekolah di Sarawak.
Turut didakwa bersama Rosmah hari ini ialah bekas pegawai khasnya, Rizal Mansor yang juga dikenakan ikat jamin sebanyak RM1 juta oleh mahkamah.
Isham mempertikai jumlah itu kerana katanya, dalam pertuduhan-pertuduhan yang dikenakan kepada Najib dan Rosmah sebelum ini, pasangan itu sudah pun membayar sebanyak RM12.6 juta ikat jamin kepada mahkamah.

 Hello bro…kalau dah samun pun juta-juta, mestilah ikat jamin kena berjuta juga jumlahnya!!
Takkan nak kena ikat jamin sebanyak RM5,000 saja macam orang curi makanan di pasaraya misalnya. Lagilah tak logik nanti.

 Lagi satu bro…janganlah tunjuk sangat “tak cerdik”  tu depan orangramai dengan mempertikai benda-benda simple macam ni!!
(ShahbudinHusin 15/11/2018)

0

0

votes
Article Rating
Kongsikan artikel ini


MAT HASSAN SUKAR DI RANTAU?

 Hanya beberapa jam selepas mahkamah membuat keputusan bahawa pilihanraya kecil perlu diadakan serta-merta di DUN Rantau, Presiden UMNO, Zahid Hamidi segera mengumumkan Mohamad Hassan adalah calon yang akan diletakkan bertanding di kawasan itu.

 Ini bermakna, Mohamad Hassan atau Mat Hassan yang diumumkan menang tanpa bertanding dalam pilihanraya umum lalu berikutan calon PKR, S Streram dihalang masuk untuk mengemukakan kertas pencalonannya, terpaksa berdepan ujian sebenar untuk mengesahkan kedudukannya sebagai wakil rakyat DUN Rantau.

 Lebih menarik, PKR juga hampir pasti akan mencalonkan semula S Streram bertanding untuk berhadapan dengan Mat Hassan dalam pilihanraya kecil yang tarikhnya dijangka akan ditetapkan dalam waktu terdekat ini.

 Mahu tidak mahu, Mat Hassan akan melalui ujian yang sebenar jika beliau berdepan dengan S Streram dalam pilihanraya kecil itu nanti.

 Walaupun beliau menang di DUN Rantau sejak 2004 lalu dan mengekalkannya pada 2008 dan 2013 serta menang tanpa bertanding PRU14 lalu, tetapi pertembungan kali ini tidak lagi mudah bagi Mat Hassan.

 Ini kerana kali ini Mat Hassan bukan lagi berjawatan Menteri Besar dan UMNO yang menaunginya juga sudah hilang kuasa di peringkat pusat dan negeri.

 Yang berbeza hanyalah kali ini beliau sudah berkedudukan sebagai Timbalan Presiden UMNO, jawatan nombor dalam parti itu.

 Tetapi, sekadar berjawatan nombor dua dalam UMNO, sedangkan parti itu tidak lagi mempunyai apa-apa kuasa di pusat dan negeri, ia mungkin tidak memberi apa-apa makna kepada pengundi Rantau di ketika parti itu sedang mempunyai imej paling buruk di mata rakyat yang diakibatkan oleh beberapa pemimpinnya sedang didakwa di mahkamah pada waktu ini.

 Lebih daripada itu, dengan Anwar baru saja menang di Port Dickson dan namanya bakal menjadi Perdana Menteri ke-8, selain Menteri Besar Negeri Sembilan, Amiruddin Harun juga daripada PKR mewakili Pakatan Harapan, laluan memang ternampak lebih sukar bagi Mat Hassan untuk mengekalkan kerusi DUN Rantau itu.

 Anwar pula tentu saja akan meluangkan lebih banyak masa untuk berkempen membantu kemenangan PKR dalam kempennya nanti, bukan saja untuk menjaga namanya sebagai Ahli Parlimen yang baru diberi mandat di Port Dickson serta dirinya sebagai bakal Perdana Menter ke-8, yang lebih penting lagi ialah untuk memastikan UMNO dapat ditenggelamkan di kubu kuatnya sendiri.

 Kekalahan Mat Hassan dan UMNO di Rantau boleh dianggap sebagai satu lagi pukulan maut bagi parti itu sejak ia kehilangan kuasanya pada Mei lalu.

 Mudah kata, kalau Timbalan Presiden UMNO sendiri ditolak rakyat, bermakna akan terus malap dan gelaplah masa depan parti itu.

 Lebih daripada itu, isu-isu berkaitan pentadbiran Mat Hassan di Negeri Sembilan sebelum ini serta kes beliau pernah memindahkan wang RM10 juta ke London melalui syarikat pengurup wang yang pernah disiasat SPRM sebelum ini tetapi tidak diambil apa-apa tindakan, sudah tentu akan dibangkitkan kembali secara meluas dalam kempen-kempen Pakatan Harapan.
Mampukah Mat Hassan dan segala jentera UMNO menangkis isu itu sementara di waktu yang sama Zahid Hamidi dan Najib Razak juga turut berdepan pendakwaan di mahkamah berkaitan penggubahan wang haram?

 Dengan semua rangkuman itu, sementara kedudukan pengundi di Rantau adalah Melayu 52 peratus, Cina 20 peratus dan India 27 peratus, meskipun jika sekiranya Mat Hassan dicabar oleh S Streram, laluannya untuk mengekalkan kemenangan tidaklah semudah dahulu lagi.

 Segala-galanya kini adalah berbeza dan keadaan hampir semuanya tidak lagi memihak kepada UMNO dan juga bekas Menteri Besar Negeri Sembilan itu.
(ShahbudinHusin 16/11/2018)

0

0

votes
Article Rating
Kongsikan artikel ini


RASUAH MELIBATKAN SURI RUMAH SEPATUTNYA MEMBUATKAN NAJIB MALU PADA
DIRINYA SENDIRI

 Pertuduhan meminta rasuah yang dikenakan terhadap isteri bekas Perdana Menteri, Rosmah Mansor semalam sepatutnya memberi kesedaran kepada kita semua tentang bagaimana buruk dan teruknya gejala itu di negara ini ketika era pemerintahan suaminya, Najib Razak sebelum ini.

 Dalam pendakwaan di mahkamah semalam, Rosmah didakwa meminta rasuah hampir RM200 juta bagi pembekalan projek solar untuk sekolah-sekolah di Sarawak.

 Jumlah yang diminta itu adalah bersamaan dengan 15 peratus daripada harga projek yang bernilai RM1.25 bilion.

 Turut didakwa bersama Rosmah ialah bekas pegawai khasnya, Rizal Mansor yang dikatakan sebagai “orang suruhannya” bagi urusan mengutip wang daripada syarikat yang diberikan kontrak solar tersebut.

 Pendakwaan terhadap Rosmah semalam adalah yang kedua dihadapinya setakat ini di mana sebelum ini beliau sudah dikenakan dengan 17 pertuduhan berkaitan penggubahan wang haram dan kesalahan gagal menyediakan penyata pendapatan kepada Lembaga Hasil Dalam Negeri.

 Betapa teruk dan buruknya gejala rasuah berdasarkan pertuduhan terbaru terhadap Rosmah semalam boleh disimpulkan seperti berikut:-
Rosmah sebelum ini kerapkali mengaku beliau hanyalah seorang suri rumah yang tidak terlibat dalam sebarang kegiatan berhubung jawatan yang disandang oleh suaminya. Jadi, bagaimanakah, beliau sebagai seorang suri rumah boleh ada urusan perniagaan melibatkan ratusan juta ringgit dengan sebuah syarikat di Sarawak dengan menggunakan kedudukan serta jawatan suaminya?
Bagaimanakah Najib boleh membenarkan amalan itu berlaku di bawah pentadbirannya di mana dilaporkan beliau sebagai Menteri Kewangan telah meluluskan pembayaran kepada syarikat terbabit, meskipun projek belum lagi disiapkan? Adakah Najib turut bersubahat dan bakal didakwa selepas ini?
Tidakkah ini juga menggambarkan tahap kegiatan rasuah begitu teruk dan buruk di bawah BN sehingga seorang suri rumah pun terlibat sama dalam kegiatan terkutuk itu, sedangkan di era Perdana Menteri sebelumnya, perkara seperti ini tidak pernah kedengaran sama sekali berlaku?
Jika seorang suri rumah sudah pandai meminta rasuah atau komisyen sebanyak 15 peratus, berapakah pula nilai komisyen yang mungkin diminta oleh menteri, timbalan menteri dan orang-orang besar lain yang ada kuasa jika mereka meluluskan sesuatu projek?
Apakah ini satu-satunya saja urusan perniagaan yang pernah dilakukan oleh Rosmah sepanjang 9 tahun Najib menjadi Perdana Menteri atau banyak lagi “deal” yang sudah berjaya dilakukannya?
Kalau suri rumah di kediaman Perdana Menteri sudah pandai meminta rasuah sehingga beratus juta, apakah suri rumah kepada menteri dan timbalan menteri ketika era BN dahulu tidak terghairah untuk melakukan amalan yang sama dengan menggunakan jawatan atau kedudukan suami masing-masing?
Sementara kita tentunya bersyukur kerana BN akhirnya berjaya ditumbangkan dan sekaligus dapat membanteras sama sekali kegiatan suri rumah itu daripada terus berleluasa, Najib dalam hal ini sepatutnya berasa sangat-sangat malu kepada dirinya sendiri.

 Punca Najib ditolak rakyat sebenarnya banyak disumbangkan oleh hal-hal yang berkaitan karenah dan perilaku isterinya, selain beliau sendiri terpalit dengan skandal 1MDB yang mencemarkan nama rakyat dan negara di seluruh dunia.

 Oleh itu, sukar untuk kita menggambarkan “betapa tebal kulit muka” Najib apabila setelah hilang kuasa ini pun beliau masih mampu tampil seolah-olah dirinya suci bersih, tidak pernah melakukan apa-apa kesalahan dan suri rumah di kediamannya tidak terlibat dengan apa-apa kegiatan yang mencemarkan.

 Realitinya, belum dijatuhkan hukuman pun kekotoran pada dirinya sudah boleh dilihat dengan begitu jelas oleh sesiapa yang waras dan tahu menggunakan akal fikiran.
Malah, dengan suri rumahnya sendiri terpalit dengan dakwaan rasuah beratus-ratus juta, gambarannya gelaja itu adalah paling buruk dan teruk sekali ketika beliau mentadbir negara berbanding mana-mana era Perdana Menteri sebelum ini.

 Tidak malukan Najib kepada nama besar arwah bapanya, Tun Razak yang diketahui umum begitu sederhana dan bersih, selain sumbangannya juga amat besar ketika menjadi Perdana Menteri kedua sebelum ini?
(ShahbudinHusin 16/11/2018).

0

0

votes
Article Rating
Kongsikan artikel ini


KERAJAAN WAJIB BATAL PROGRAM FUNDMYHOME….

 Program pemilikan rumah baru yang dinamakan FundMyHome dilancarkan pada 4 November iaitu dua hari selepas Belanjawan 2019 dibentangkan di Parlimen.

 Pada mulanya ramai yang tidak begitu faham mengenai program yang dilancarkan oleh Perdana Menteri, Tun Mahathir Mohamad itu, selain yang difahami ialah bayaran muka yang diperlukan sebanyak 20 peratus dan selepas itu tidak perlu bayar apa-apa selama lima tahun, manakala pembayaran 80 peratus selebihnya adalah melalui pembiayaan oleh institusi kewangan, peminjam dana atau pelabur.

 Lebih ghairah orangramai mengenainya ialah apabila ketika melancarkan program yang dicetuskan ideanya oleh usahawan Tong Kooi Ong itu, Tun Mahathir berkata, sejuta rumah mampu milik akan disediakan dalam tempoh 10 tahun akan datang melalui program itu.

 Siapalah tidak gembira dan teruja apabila kerajaan Pakatan Harapan yang baru berusia 6 bulan didapati sudah ada rancangan untuk menyediakan sejuta rumah untuk rakyat, meskipun selama ini pelbagai agensi dan syarikat gagal melaksanakannya.
Dalam waktu yang sama, para pemimpin UMNO terus mengkritik program tersebut kerana ia tidak jelas dari segi pembiayaannya, malah menganggap bayaran muka sebanyak 20 peratus adalah terlalu tinggi bagi rakyat yang berpendapatan rendah dan sederhana.

 Selain itu, Penasihat Media dan Komunikasi Perdana Menteri, A Kadir Jasin atas kapasiti peribadinya sebagai blogger turut meluahkan kebimbangan program FundMyHome itu akan menambahkan lagi amalan kronisne dalam kerajaan sekarang.

 Tetapi, rasa teruja dan gembira rakyat terhadap program FundMyHome itu segera bertukar menjadi mimpi ngeri apabila semalam Tong Kooi Ong menjelaskan bahawa ia bukanlah program bagi menyelesaikan masalah perumahan untuk orang miskin dan mereka yang berpendapatan sederhana, sebaliknya dirangka untuk mereka yang kaya dan berpendapatan tinggi.

 Apa? Hanya untuk orang kaya?

 Bagaimanakah sebuah kerajaan yang baru diberi kemenangan oleh rakyat dengan menumbangkan BN yang telah berkuasa selama 61 tahun boleh melancarkan program pemilikan rumah untuk orang kaya semata-mata, sedangkan belum berbuat apa-apa untuk menyelesaikan perumahan bagi rakyat biasa?

 Apakah Tun Mahathir telah diperdaya untuk melancarkan program tersebut tanpa menyedari golongan sebenar yang disasarkan melalui FundMyHome itu?

 Sebelum kritikan jadi lebih meluas dan pihak pembangkang dengan mudah mengambil kesempatan untuk terus menyerang kerajaan, adalah lebih baik program ini dibatal atau ditangguhkan dengan segera.

 Kerajaan sepatutnya lebih mengutamakan keperluan perumahan untuk rakyat miskin dan mereka yang berpendapatan sederhana sebelum mengutamakan mereka yang bergaji tinggi serta golongan yang kaya.
Adalah amat buruk imej kerajaan ini di mata rakyat jika lebih mengutamakan orang kaya berbanding orang miskin dalam programnya.

 Orang kaya, dengan wang yang banyak yang mereka miliki, mereka sebenarnya tidak perlukan apa-apa program yang dilihat dibantu oleh kerajaan untuk mereka memiliki sebarang rumah atau kediaman.

 Mereka boleh saja dengan mudah membeli banglo, kondo mewah, banglo berkembar, pangsapuri di atas kayangan atau apa saja jenis kediaman sekali pun dan di mana-mana yang  dihajati  melalui banyaknya wang yang ada dalam poket mereka.

 Yang perlu dibantu dan disediakan program khusus untuk memiliki rumah ialah mereka yang miskin dan kurang berkemampuan.

 Apakah Pakatan Harapan tidak sedar hakikat itu?

 Oleh itu, sebelum terlambat, adalah lebih baik Tun Mahathir dan kerajaan bertindak membatalkan atau menjauhkan diri daripada program FundMyHome yang rupa-rupanya dilancarkan hanya untuk golongan kaya dan berpendapatan tinggi semata-mata.
Program ini tidak menggambarkan Pakatan Harapan berjuang untuk rakyat terbanyak, sebaliknya menjuruskan keutamaannya hanya kepada kelompok kecil golongan yang sudah sedia selesa kehidupan mereka.
(ShahbudinHusin 17/11/2018)

0

0

votes
Article Rating
Kongsikan artikel ini


MELIHAT KEKECOHAN YANG BERLAKU, APAKAH BERSATU MASIH MAHU MENIRU SISTEM
PEMILIHAN PKR?

 Pemilihan PKR baru saja berakhir dan meskipun kongres parti itu sudah bermula hari ini dan akan berakhir esok, tetapi keputusan penuh masih lagi tidak dapat diumumkan.

 Bagi pertandingan jawatan timbalan presiden, yang diketahui hanyalah Azmin Ali dikatakan berjaya menewaskan Rafizi Ramli, namun jumlah perolehan undi yang sebenar belum lagi boleh dimuktamadkan.

 Semua kelewatan dan pelbagai masalah lain yang timbul adalah berpunca daripada sistem satu ahli satu undi serta kaedah pengundian secara e-voting yang diperkenalkan oleh PKR dalam sistem pemilihannya pada kali ini.

 Selain kaedah itu menyebabkan pemilihan berlangsung dalam tempoh yang agak lama iaitu hampir dua bulan dan menyebabkan ramai keletihan, pengundian secara e-voting yang diperkenalkan juga dilihat telah merosakkan imej parti itu berikutan pelbagai gangguan dan kekecohan yang timbul daripadanya.

 Bayangkan, itu baru yang keluar mengundi dalam pemilihan PKR kali  ini hanya kira-kira 140 ribu saja daripada keseluruhan ahlinya yang berjumlah hampir 900 ribu orang.
Bagaimana agaknya jika yang keluar mengundi mencecah sehingga 200 ribu atau 300 ribu ahli?

 Disebabkan itu, Anwar Ibrahim yang kini merupakan Presiden PKR dalam reaksi segeranya turut mahu mengkaji semula sistem pemilihan parti itu bagi mengelakkan apa yang berlaku kali ini tidak berulang di masa akan datang.

 Bagaimana dengan Bersatu? Masih mahukah mereka meniru kaedah dan sistem pemilihan PKR itu?

 Berkaitan dengan pemilihan Bersatu yang dijadualkan pada tahun depan, parti itu sebelum ini dilaporkan mahu meniru kaedah pemilihan yang diamalkan oleh PKR, meskipun sistem sedia ada yang termaktub dalam perlembagaannya adalah berasaskan perwakilan.

 Terdapat segelintir golongan dalam Bersatu yang kononnya menjunjung ketelusan, keterbukaan dan mahu amalan demokrasi yang lebih baik telah terghairah untuk meniru sistem PKR bagi dilaksanakan dalam pemilihan parti pada tahun depan nanti.

 Tetapi, melihat kepada kekalutan dan pelbagai masalah yang timbul dalam pemilihan PKR baru-baru ini, apakah Bersatu sudah benar-benar sedia dengan segala kemungkinan yang bakal terjadi jika terus dengan keghairahan mahu meniru sistem PKR itu?

 Sebagai baru parti yang strukturnya belum cukup kemas, malah ramai pemimpinnya di peringkat bahagian dan cawangan adalah muka-muka baru yang tiada pengalaman berpersatuan, kiranya terus mahu meniru sistem PKR itu, sediakah untuk berhadapan dengan kekalutan, gangguan atau kekecohan jika diandaikan yang keluar mengundi, jangankan mencecah ratusan ribu ahli, tetapi sekadar hanya 70 ribu atau 80 ribu sekali pun?
(ShahbudinHusin 17/11/2018)

0

0

votes
Article Rating
Kongsikan artikel ini


ICERD MUSTAHIL DI MALAYSIA, APAKAH UMNO DAN PAS MASIH MAHU TERUS
BERHIMPUN?

 Walaupun berapa pemimpin Pakatan Harapan seperti Anwar Ibrahim, Muhyiddin Yassin, Mukhriz Mahathir, Salahuddin Ayub, Marzuki Yahya dan beberapa yang lain sebelum ini telah secara terbuka menolak ratifikasi ICERD, tetapi para pemimpin UMNO dan Pas terus tanpa henti-henti membangkitkan isu tersebut.

 Malah, UMNO dan Pas telah secara bersama berhimpun di Pasir Salak semalam bagi tujuan membakar perasaan rakyat dan merancang untuk mengadakan himpunan yang lebih besar dengan tujuan yang sama di Kuala Lumpur pada 8 Disember depan.

 Tidak cukup dengan itu, Presiden UMNO, Zahid Hamidi turut mengajak orang Melayu “mengamuk” untuk membantah ICERD.

 Realitinya ICERD adalah suatu konvensyen yang dianjurkan oleh PBB untuk negara-negara seluruh dunia melaksanakannya, tetapi ia bukanlah paksaan.

 Amerika Syarikat sendiri ada yang tidak setuju dengan beberapa konvensyen lain anjuran PBB dan enggan menandatanganinya.

 Maka, jika Malaysia tidak menandatangani ICERD, ia bukanlah ada apa-apa masalah sebenarnya.
Meskipun banyak negara di dunia telah menandatangani ICERD, namun perlu difahami bahawa Malaysia adalah unik kerana ia sebuah negara berbilang kaum dan hak-hak istimewa orang-orang Melayu serta kedudukan Bumiputera sudah pun termaktub dalam Perlembagaan tanpa menimbulkan apa-apa masalah.

 Bahkan ICERD, kalau pun ditandatangani, tidak sama sekali mengatasi kedudukan Perlembagaan yang merupakan tunjang kepada negara.

 Selagi Perlembagaan negara kekal, kedudukan orang Melayu dan Bumiputera juga akan kekal.

 UMNO dan Pas bukan tidak sedar hal itu, tetapi kerana ingin meraih untung politik, mereka terus juga memainkan isu itu. Maklumlah, kedua-dua parti itu sudah “bercantum” sebagai pembangkang sekarang ini.

 Apabila keadaan nampaknya berlarutan, ramai yang mengharapkan kerajaan pimpinan Tun Mahathir Mohamad agar bertindak lebih tegas agar isu ICERD ini tidak terus berlarutan.

 Kenyataan beliau sebelum ini yang mengatakan terdapat beberapa peruntukan dalam ICERD tidak sesuai dengan negara kita nampaknya masih tidak memadai untuk menghentikan isu tersebut daripada terus dimainkan.

 Harapan itu akhirnya muncul hari ini apabila Tun Mahathir, ketika menghadiri Persidangan APEC di Papua New Guniea, dengan tegas menyatakan adalah mustahil untuk melaksanakan ICERD yang menuntut penghapusan diskriminasi kaum di Malaysia.

 Katanya, perlaksanaan ICERD memerlukan pindaan kepada Perlembagaan Persekutuan di mana untuk memindanya perlukan sokongan dua pertiga di Parlimen.

 Dengan penegasan Tun Mahathir berkenaan ICERD itu yang dilakukannya di hadapan masyarakat antarabangsa ketika Sidang APEC dan bukannya di Pasir Salak, Bagan Datuk atau Marang, Terengganu, tentunya dengan mudah dan jelas difahami bahawa Malaysia tidak akan menandatangani konvensyen PBB itu.
Kalau sudah mustahil untuk dilaksana, bererti tidak guna atau tiada keperluan untuk negara kita menandatanganinya.

 Maknanya, isu ICERD ini sudah boleh dianggap selesai dan tidak perlu dipanjangkan lagi berikutan kenyataan Tun Mahathir itu.

 Cumanya, bagaimana dengan UMNO dan Pas, masih mahukah mereka meneruskan perhimpunan membantah ICERD pada 8 Disember depan?
(Shahbudin Husin 18/11/2018)

0

0

votes
Article Rating
Kongsikan artikel ini


UMNO PUN NAK KENA HARAM DAH, ELOK BENARLAH IA BERCANTUM DENGAN PAS…

 Buat pertama kalinya, setelah UMNO kini hilang kuasa dan Pas pula memanjang gagal mendapatkan kuasa, kedua-dua parti disarankan agar segera bercantum.

 Gesaan bercantum itu bukan calang-calang siapa yang membuat seruannya, tetapi oleh Presiden UMNO, Zahid Hamidi sendiri.

 “Ya Sheikh Tuan Guru Haji Abdul Hadi Awang, Insya-Allah UMNO di bawah kepimpinan saya, marilah kita bercantum.

 “Kita bercantum, kita ketepikan perbezaan di kalangan kita atas nama Islam, Melayu, Malaysia dan bumiputera,” tambah Zahid Hamidi lagi.

 Zahid Hamidi membuat seruan itu di hadapan Presiden Pas, Hadi Awang dalam satu program yang dihadiri kedua-kedua pemimpin itu di Pasir Salak malam tadi bersama ribuan penyokong masing-masing.

 Meskipun pelawaan Zahid Hamidi itu tidak disambut dengan sebarang reaksi oleh Hadi yang berucap selepas itu, tetapi penyokong kedua-dua parti dilaporkan begitu teruja dan menyambutnya dengan tepukan serta laungan takbir.
Bolehkah UMNO dan Pas bercantum dan adakah ia baik untuk kedua-dua parti itu?

 UMNO dan Pas adalah dua parti yang sudah bermusuhan sejak sekian lama. Dalam sejarahnya, ketika UMNO kuat, parti itu memang selalu berlagak dan memandang sepi kepada Pas.

 Ramai pemimpin UMNO yang ada sekarang pernah mengata Pas dengan pelbagai label seperti parti ajaran sesat, parti lebai, parti syaitan, parti tin milo dan macam-macam lagi.

 Pas juga begitu. Apa yang tidak pernah dikatanya kepada UMNO – parti kafir, assabiyah, jahiliyah serta pelbagai lagi, bahkan kerap pula didoakan di perhimpunan terbuka agar UMNO cepat ‘KO’ dan dilaknati Allah.

 Barangkali hilangnya kuasa UMNO sekarang sebahagian sebabnya ialah kerana makbulnya doa yang selalu dipohon Pas itu.

 Syukur….

 Tetapi, rahsia Tuhan tidak siapa tahu apa hikmahnya. Di ketika UMNO hilang kuasa, tidak pula Tuhan makbulkan Pas menjadi gantinya, walaupun kerapkali para pemimpinnya melaungkan kata-kata seperti Pas ganti UMNO dan yang seumpama dengannya.

 Realiti sekarang, kedua-duanya iaitu UMNO dan Pas adalah senasib keadaannya. Mereka sama-sama tidak berkuasa dan masing-masing juga mempunyai dua negeri untuk diperintah secara berasingan.

 Lebih buruk berbanding Pas, UMNO juga mungkin akan dibatalkan pendaftarannya tidak lama lagi.

 Pertama, kesalahan serius UMNO ialah meskipun ia mempunyai hampir 20 ribu cawangan di seluruh negara, hanya 9,000 saja yang didapati menghantar laporan kepada Pendaftar Pertubuhan bagi tahun 2018.

 Agaknya sebelum ini pun laporan itu tidak pernah dihantar ke Pendaftar Pertubuhan tetapi segala-galanya jadi beres kerana kuasa kerajaan ada dalam tangan mereka.

 Bagaimanapun, setelah ketiadaan kuasa, tentulah perangai lama tidak boleh diterima lagi.

 Sebagaimana diakui oleh Zahid Hamidi sendiri, UMNO sudah pun diberikan tunjuk sebab mengapa ia tidak diharamkan oleh Pendaftar Pertubuhan atas kesalahan yang dilakukannya itu.

 Jadi, jangan hairan jika UMNO dibatalkan pendaftarannya. Itu memang salah UMNO sendiri, bukan sesekali kerana  dendam atau apa-apa sentimen lain daripada kerajaan baru yang ada sekarang.

 Kedua, UMNO juga boleh diharamkan atas kesalahannya  menerima wang haram berkaitan 1MDB. Adalah menjadi kesalahan dan boleh dibatalkan pendaftaran bagi mana-mana pertubuhan yang didapati menerima wang haram yang tidak diketahui sumbernya.

 Ini juga adalah salah UMNO sendiri kerana memilih pemimpin seperti Najib Razak yang tamak dengan wang ringgit dan tiada beza baginya antara wang halal dengan wang haram.

 Semasa ada kuasa, bolehlah semuanya ditutupi. Tapi, setelah tiada lagi apa-apa, siap sedialah dengan hukuman yang bakal menanti.

 Atas kemungkinan UMNO diharamkan berdasarkan dua perkara itu, tiada apa-apa yang menghairankan pun sebenarnya bila Zahid Hamidi mengajak Pas untuk bercantum.

 Kalau tak bercantum dengan Pas, dengan siapa dan ke mana lagi UMNO nak pergi?

 Setidak-tidaknya dengan bercantumnya UMNO dan Pas, bermakna termakbul satu lagi doa Pas sebelum ini iaitu mereka hanya sedia bersama dengan UMNO kiranya ia sanggup menerima dasar perjuangan Islam yang dibawanya.

 Mahu tidak mahu kerana jika parti pun sudah diharamkan, UMNO sudah tentu tiada pilihan selain terpaksa akur untuk masuk Pas dan menerima perjuangan parti itu.

 Maka kata, cadangan Zahid Hamidi itu “ada makna” sebetulnya.
(ShahbudinHusin 18/11/2018)

0

0

votes
Article Rating
Kongsikan artikel ini


PAS KINI SUDAH JADI MACAM UMNO, SAMA-SAMA ASSABIYAH

 Hanya kerana isu ICERD yang sepatutnya tidak perlu lagi terus dibangkitkan, Pas secara nyata telah menukar perjuangannya daripada Islam kepada agenda bangsa serta perkauman yang sempit.

 Tentulah tidak menjadi kesalahan jika Pas sekadar mempertahankan Perlembagaan Persekutuan yang menetapkan kedudukan serta hak istimewa bagi orang Melayu dan Bumiputera, tetapi apa yang ternampak sekarang parti itu juga mahu melihat wujudnya pergaduhan di negara ini melalui api perkauman yang ditiupkannya bersama dengan UMNO.

 Ketika berucap di himpunan di Pasir Salak Sabtu lepas, sambil bersetuju untuk bersama dengan UMNO untuk mengadakan perhimpunan lebih besar di Kuala Lumpur pada 8 Disember depan, Hadi Awang turut mencabar Pakatan Harapan agar menurunkan penyokong mereka bagi bersaing dengan program yang bakal dianjurkannya bersama dengan UMNO itu.

 Tidakkah ini bermakna Hadi secara sedar mahu melihat berlakunya pergaduhan dan perkelahian antara  kedua-dua penyokong?
Apa perlunya beliau melontarkan cabaran itu kalau bukan dengan niat untuk melihat tercetusnya pergaduhan dan perkelahia kaum, walaupun difahami tujuan besarnya ialah untuk menggugat kestabilan kerajaan pimpinan Tun Mahathir Mohamad?

 Sedari dulu, ketika penganjuran pelbagai perhimpunan aman seperti Bersih dan seumpamanya, pihak yang selalu mahu membuat kacau dengan turut sama mengadakan perhimpunan secara serentak dan menggunakan isu kaum ialah UMNO dan mereka yang sekomplot dengannya.

 Tujuannya tidak lain ialah untuk mencetuskan pergaduhan serta huru-hara dan dengan harapan BN dapat berkuasa selama-lamanya.

 Bagaimanapun,  matlamat itu tidak pernah kesampaian kerana penyokong UMNO selalunya hanya ratusan yang dapat dikumpulkan, sementara mereka yang menyokong Pakatan Harapan biasanya mampu menampilkan kehadiran mencecah ratusan ribu ramainya.

 Sebaliknya sekarang ini, Pas yang sudah setuju bersama UMNO mengadakan perhimpunan pada 8 Disember depan, terang-terang telah meniru taktik cari gaduh itu dengan melontarkan cabaran kepada Pakatan Harapan agar menurunkan penyokongnya pada waktu yang sama mereka akan berhimpun.
Di mana ciri-ciri Islamnya cabaran Hadi itu, selain tiupan sentimen api perkauman yang mengajak kepada pergaduhan?

 Pakatan Harapan bukanlah parti yang suka bergaduh, apatah lagi setelah menjadi kerajaan sekarang kerana keutamaannya ialah membina negara dan menjaga kepentingan rakyat.

 Oleh itu, tiada keperluan sama sekali untuk menyahut cabaran Hadi yang tidak Islamik itu.
Dalam waktu yang sama, nada Hadi melontarkan cabaran itu sebenarnya adalah sama dengan ajakan Zahid Hamidi agar penyokong UMNO “mengamuk” membantah ICERD.

 Jika gesaan Zahid Hamidi itu adalah berbahaya kepada keharmonian serta perpaduan dalam negara, bahkan disebut oleh Tun Mahathir mungkin akan mewujudkan kekacauan, cabaran Hadi juga sebenarnya tidak kurang bahayanya.

 Kedua-dua gesaan dan cabaran itu jelas menjurus kepada mahukan pergaduhan dan perkelahian.

 UMNO sudah bermain dengan sentimen perkauman sempit sejak sekian lama dan pada PRU14 yang lalu, mainan serta tiupan perkauman itu sudah pun ditolak rakyat dengan menghumban parti itu daripada persada kuasa yang dipegang sejak 61 tahun lamanya.

 Apakah UMNO masih tidak sedar bahawa tiupan api perkauman lebih membawa kepada kekalahan daripada kemenangan?

 Tetapi, yang lebih malang dalam hal ini ialah Pas yang dulu elok-elok berjuang atas nama agama, kini nampaknya semakin menjauhkan diri daripada jalan lurus yang diredhai Tuhan dengan beralih kepada jalan bengkang-bengkok yang melebihkan bangsa berbanding agama.

 Kalau dulu kita sering mendengar Pas berkata, mereka sedia menerima UMNO jika ia sanggup beralih kepada perjuangan Islam, realitinya sementara UMNO tidak ternampak lebih menuju ke arah Islam sekarang ini, sebaliknya Pas yang jadi lebih assabiyah akhirnya.
(ShahbudinHusin 19/11/2018)

0

0

votes
Article Rating
Kongsikan artikel ini


UMNO MASIH TAKUT DENGAN MCA RUPANYA…..

 Mula-mula, Sabtu lalu Zahid Hamidi mengajak Pas agar bercantum dengan UMNO.

 Walaupun pelawaan Presiden UMNO itu tidak disambut oleh Pas, beliau kemudian terus mara lagi dengan mengatakan rundingan pengagihan kerusi antara kedua-dua parti untuk menghadapi PRU15 juga sudah pun dijalankan.

 Katanya, rundingan itu sudah sampai ke peringkat tertinggi kedua-dua parti untuk memastikan mereka dapat menguasai kerajaan dalam pilihanraya akan datang.
Hairan juga, baru sehari selepas mengajak Pas untuk bercantum, Zahid Hamidi dengan beraninya mengatakan rundingan pengagihan  kerusi turut sudah dijalankan dan telah sampai ke peringkat tertinggi.

 Takkanlah begitu cepat berunding berbahagi kerusi, sedangkan PRU15 masih lama lagi iaitu kira-kira 4 tahun lebih lagi tempohnya?
Lagi pun, bila Pas setuju dengan pelawaan untuk bercantum itu?

 Kalau tiada persetujuan lagi, bagaiman untuk memulakan rundingan pembahagian kerusi?

 Adakah Zahid Hamidi sedang mengigau atau sudah mula berangan-angan nak jadi Perdana Menteri?
Janganlah berangan-angan awal sangat wahai Presiden UMNO…takut-takut jemputan daripada Sungai Buloh lebih dulu menjelmanya nanti.

 Dalam pada itu, pelawaan Zahid Hamidi untuk mencantumkan UMNO dengan Pas terang-terang dibantah dan tidak disenangi oleh MCA, satu daripada tiga komponen yang masih ada dalam BN.

 Kata Presiden MCA, Wee Ka Siong, pelawaan Zahid Hamidi kepada Pas itu adalah suatu pengkhianatan kepada BN dan tidak boleh diterima oleh MCA.
Akhirnya, terbaru ini, Timbalan Presiden UMNO, Mohamad Hassan segera tampil menjelaskan bahawa UMNO dan Pas tidak akan bergabung.

 Katanya, perkara itu tidak pernah dibincangkan sama sekali.
Aikk…takut nampaknya dengan MCA?

 Itu baru kena  ‘sound’ sikit dengan MCA!!

 Kahkahkah…..
(ShahbudinHusin 19/11/2018)

0

0

votes
Article Rating
Kongsikan artikel ini


APA MAKSUD TERSIRAT PERKARA INI DITIMBULKAN OLEH TUN MAHATHIR?

Walaupun sudah lebih enam bulan berlalu, barangkali ramai yang tertanya-tanya mengapakah Tun Mahathir Mohamad masih mahu mengimbas kembali peristiwa yang menyebabkan berlakunya kelewatan beliau mengangkat sumpah sebagai Perdana Menteri selepas kemenangan Pakatan Harapan pada 9 Mei lalu?

 Menurut beliau, pada malam tersebut telah berlaku gerakan belakang tabir oleh UMNO dan Pas untuk memancing Ahli Parlimen Melayu/Islam daripada Pakatan Harapan untuk melompat parti.

 “Ini yang menyebabkan kelewatan pengumuman kemenangan Pakatan Harapan.

 “Kami sudah tahu kemenangan seawal jam 8.30 malam tapi kami tidak mendapat pengumuman rasmi sehingga 2 pagi kerana pada waktu itu terdapat gerakan yang disusun yang tidak dapat dilihat umum.

 “Dan selepas itu, kami tahu lebih lanjut berhubung perkara itu,” kata Tun Mahathir dalam interbiu dengan Mekong Review.

 Gerakan belakang tabir yang diusahakan oleh UMNO dan Pas sebagaimana yang disebut oleh Tun Mahathir itu tentu saja tidak memeranjatkan kerana kedua-dua parti sudah ada hubungan yang rapat sebelum itu melalui keintiman yang berlaku antara Najib Razak dengan Hadi Awang.

 Sudah pasti pada waktu itu apabila didapati Najib dalam keadaan terumbang-ambing tidak cukup kerusi untuk membentuk kerajaan, Pas adalah pihak yang dengan tangan terbuka sedia memberi pertolongan.

 Tetapi, siapakah perantara dalam Pakatan Harapan yang dihubungi oleh UMNO dan Pas untuk menjayakan gerakan belakng tabir itu?

 Adakah ini ada kaitan dengan pengakuan Anwar Ibrahim sebelum ini bahawa Najib ada menghubunginya sebanyak dua kali pada malam keputusan pilihanraya diumumkan iaitu sebaik mendapati BN tidak cukup kerusi untuk membentuk kerajaan?

 Adakah juga ia ada kena-mengena dengan apa yang pernah disebut oleh Dr. Wan Azizah Wan Ismail bahawa beliau turut ditawarkan untuk menjadi Perdana Menteri oleh Agong, namun menolaknya kerana akur dengan persetujuan Pakatan Harapan bahawa kerusi itu adalah milik Tun Mahathir?

 Siapakah Ahli-Ahli Parlimen Melayu/Islam yang telah dihubungi untuk melompat parti itu?

 Adakah ada di antara Ahli Parlimen itu akhirnya mendedahkan mengenai gerakan belakang tabir tersebut kepada Tun Mahathir?

 Maka, dengan peristiwa yang tidak menjadi kenyataan itu tapi diimbas kembali oleh Tun Mahathir, apakah maksud tersirat beliau berbuat demikian?
Apa akan berlaku selepas ini?

 Tun Mahathir tetap akan menjadi Perdana Menteri selama dua tahun dan kemudian menyerahkan jawatan itu kepada Anwar ATAU…..?
(ShahbudinHusin 21/11/2018)

0

0

votes
Article Rating
Kongsikan artikel ini


ANAK MENTERI MANA NI?

Dilaporkan bahawa SPRM ketika ini sedang menyiasat dakwaan berkaitan aktiviti sebuah kementerian dikawal oleh anak kepada menteri berkenaan.

 Kawalan anak menteri berkenaan dikatakan termasuk mempengaruhi pemberian tender kepada syarikat-syarikat yang dikehendakinya.

 Perdana Menteri, Tun Mahathir Mohamad sendiri mengesahkan perkara itu sedang disiasat oleh SPRM ketika ini.

 Siapakah anak menteri berkenaan dan siapakah pula menteri yang tidak bertanggungjawab yang membiarkan anaknya berbuat demikian?

 Kenapa dalam Pakatan Harapan masih ada perangai-perangai hodoh begini?

 Tidakkah ini semua menyusahkan Tun Mahathir dan menghakis kepercayaan rakyat terhadap Pakatan Harapan?

 Siapa pun menteri dan anak menteri yang berkaitan, jika hasil siasatan SPRM terbukti wujud kesalahan telah dilakukan, mereka haruslah diambil tindakan yang sewajarnya berlandaskan undang-undang.

 Diharap Tun Mahathir tidak melindungi sesiapa di dalam kabinetnya yang didapati curang dan terbukti melakukan kesalahan.

 Sebagaiman beberapa menteri era BN telah dibawa ke mahkamah kerana didapati ada bukti melakukan kesalahan, menteri-menteri Pakatan Harapan juga tidak harus dikecualikan daripada tindakan yang sama.

 Malah kerajaan baru ini pasti akan lebih disanjung rakyat jika tidak bersikap pilih bulu dalam tindakannya menegakkan keadilan dan membongkar penyelewengan dalam kerajaan.
(ShahbudinHusin 21/11/2018)

0

0

votes
Article Rating
Kongsikan artikel ini


8HB DISEMBER ADALAH HURU-HARA DAN PERGADUHAN, 8HB DISEMBER JUGA ADALAH
RUSUHAN DAN KEMATIAN….

 Perhimpunan membantah ICERD yang dirancang oleh UMNO dan Pas pada 8 Disember sebenanya bukanlah suatu perhimpunan biasa yang sekadar untuk menunjukkan bantahan terhadap sesuatu isu semata-mata, tetapi matlamatnya lebih jauh daripada itu.

 Matlamatnya tidak lain ialah untuk menggugat kedudukan kerajaan, malah untuk menjatuhkannya melalui mainan sentimen kaum dan agama yang sengaja dibakar secara keterlaluan.
Melalui sentimen agama dan kaum itu, diharapkan akan berlakulah pergaduhan, huru-hara, rusuhan serta kematian.

 Sebab itu, sebelum himpunan diadakan di ibukota pada 8 Disember nanti, ia lebih dulu diadakan di Pasir Salak di tempat di mana Residen British, JWW Birch pernah dibunuh suatu ketika dahulu.

 Selain itu, yang lebih penting dan harus diingat bahawa di belakang himpunan membantah ICERD itu  Presiden UMNO, Zahid Hamidi yang sedang berdepan 45 pertuduhan berkaitan pecah amanah, menerima rasuah dan penggubahan wang haram yang jika sabit kesalahan, menantinya adalah hukuman penjara selama puluhan tahun lamanya.

 Di belakang himpunan bantah ICERD juga ada Najib Razak yang kini sudah dikenakan 38 pertuduhan di mahkamah dan lebih banyak lagi bakal menanti. Juga jika sabit kesalahan, hukumannya sama puluhan tahun penjara.

 Di belakang himpunan ICERD  terdapat sama pemimpin-pemimpin UMNO yang sudah atau bakal dihadapkan ke mahkamah atas pelbagai kesalahan jenayah yang pernah mereka lakukan.

 Di belakang himpunan bantah ICERD turut terdapat ratusan pemimpin UMNO lain yang dulu bebas menyamun dan mengumpul kekayaan, tetapi kini peluang berbuat demikian sudah pun terhenti dengan tiba-tiba.

 Lantaran, dari hari ke hari, bantahan terhadap ICERD sudah bertukar menjadi serangan kepada DAP yang kononnya menguasai kerajaan dan mahu menghapuskan kedudukan serta hak orang-orang Melayu di negara ini.

 Dari hari ke hari juga, jelas dapat dilihat tindakan meniup serta membakar semangat perkauman dan agama begitu berleluasa di media-media sosial dan kumpulan whatsapp tertentu.

 Bantahan terhadap ICERD yang sentiasa dibakar oleh UMNO dengan bantuan Pas, ditambah dengan mainan tidak henti-henti isu perkauman dan agama di media sosial, secara tidak langsung telah merangsang orang awam berbuat sesuatu yang tidak normal kepada kaum yang berbeza di tempat-tempat awam sebagaimana yang ditunjukkan oleh seorang lelaki memprotes suatu promosi arak di sebuah pasaraya.

 Kenapa sebelum ini perkara itu tidak pernah berlaku, sedangkan promosi arak oleh pasaraya tertentu kepada bukan Islam bukanlah perkara yang baru?

 Itulah juga sebabnya, meskipun setelah Tun Mahathir Mohamad bertegas menyatakan ICERD mustahil dilaksanakan di negara ini kerana kedudukan unik Malaysia yang berbagai kaum serta wujud peruntukan dalam Perlembagaan berkaitan hak-hak istimewa orang Melayu, mereka tidak memperdulikannya dan tetap juga mahu berhimpun pada 8 Disember nanti.

 Himpunan itu nanti, matlamatnya tidak lain ialah semata-mata untuk menumbangkan kerajaan melalui percikan sentiman perkauman dan agama yang akan dimarakkan dengan seluas-luasnya.

 Bagi Zahid Hamidi,  Najib dan mereka yang ada kes, hanya dengan tumbangnya kerajaan yang ada ini saja dapat menyelamatkan mereka daripada segala pertuduhan yang sedang dihadapi di mahkamah.

 Bagi pemimpin UMNO yang lain pula, hanya melalui kembalinya BN berkuasa semula saja yang dapat membuka ruang untuk mereka terus menyamun dan menambah kekayaan.
Oleh, bantahan terhadap ICERD adalah ruang terbuka untuk mencapai semua matlamat tersebut.

 Bertembunt dengan matlamat itu, jika pihak berkuasa tidak segera membendungnya,  himpunan 8 Disember nanti akan akan bertukar menjadi perhimpunan yang penuh huru-hara, pergaduhan, rusuhan kaum, malah berbunuhan sekali pun.

 Kempen-kempen yang semakin rancak atas nama membantah ICERD, tetapi melarat kepada pelbagai firnah terhadap kerajaan ada jelas menggalakkan pergaduhan, rusuhan serta pertumpahan darah yang dengannya diharapkan kepimpinan Tun Mahathir akan segera dapat diakhiri, tidaklah terlalu sukar untuk difahami.

 Jadi, apa pula peranan Pas setuju bersama-sama dengan UMNO membantah ICERD?

 Dalam hal ini, Pas sebenarnya hanyalah menjadi alat kepada  UMNO semata-mata.

 Kalau pun Pas ada kepentingan, ia hanyalah berkaitan harapan untuk menjadi sebahagian daripada kerajaan di masa depan untuk menggantikan tempat pemimpin-pemimpin Amanah yang sekarang ini nampak bergaya dengan kot dan tali leher bersama jawatan masing-masing.
(ShahbudinHusin 22/11/2018)

0

0

votes
Article Rating
Kongsikan artikel ini


DATARAN MERDEKA TUTUP, DI MANA UMNO/PAS BAKAL BERHIMPUN 8 DISEMBER
NANTI?

 Meskipun belum mengemukakan sebarang permohonan, UMNO dan Pas serta beberapa NGO yang mahu mengadakan Himpunan Bantah ICERD pada 8 Disember depan dilaporkan telah menetapkan untuk mengadakan acara yang bertujuan untuk menggegar kerajaan itu di Dataran Merdeka, Kuala Lumpur.

 Di media sosial juga  sudah pun bertebaran pelbagai jenis poster berkaitan himpunan  itu yang didakwa akan diadakan di Dataran Merdeka itu.
Turut dilaporkan ialah kerahan agar sejuta atau sekurang-kurangnya 500 ribu orang akan dikumpulkan dalam himpunan tersebut.

 Agaknya kedua-dua parti itu dan pihak penganjur “tertinggal bas” dengan pengumuman DBKL  pada 16 Oktober lalu bahawa Dataran Merdeka akan ditutup selama 10 bulan.

 Penutupan yang berkuatkuasa daripada 24 Oktober 2018 sehingga 2 Ogos 2019 adalah untuk memberi laluan kepada kerja-kerja pembangunan projek “River of Live” yang kini masih dalam fasa pertama perlaksanaannya.
Maka, sudah pasti himpunan yang dirancang untuk untuk diadakan di Dataran Merdeka tidak mungkin menjadi kenyataan.

 Jadi, di mana sebenarnya UMNO/Pas mahu berhimpun pada 8 Disember nanti yang kononnya akan mengumpulkan sejuta atau sekurang-kurangnya 500 ribu penyokong kedua-dua parti itu?

 Jika di Padang Merbok, bolehkah menampung kehadian yang disasarkan itu?
(ShahbudinHusin 22/11/2018)

0

0

votes
Article Rating
Kongsikan artikel ini


"EHHH…KAN KITA SAMA2 MENIPU?"

 Apabila Najib Razak dalam ulasan terbarunya berkenaan skandal 1MDB menyimpulkan beliau dan Malaysia telah ditipu oleh Jho Low, rasanya seluruh dunia “tekejut beruk” dengan kenyataan itu.

 Ia bukan saja bertentangan dengan pelbagai pendedahan dan siasatan di peringkat antarabangsa yang sudah pun menjadi pengetahuan umum, malah kenyataan itu juga berbeza dengan apa yang pernah keluar daripada mulut Najib sendiri sebelum ini.
Pada 16 Mac 2015, dalam satu jawapan bertulis di Parlimen, Najib memberitahu Jho Low tiada sebarang kaitan dengan 1MDB.

 Jho Low tidak pernah bekerja dengan 1MDB dan semua keputusan serta urusniaga syarikat itu dibuat oleh pihak pengurusan dan lembaga pengarahnya, kata Najib lagi.

 Tetapi, dalam temubual dengan sebuah portal berita setelah kehilangan kuasa sebagai Perdana Menteri iaitu pada 29 Jun lalu, nada Najib berbeza dengan mendedahkan alasanya mengapa Jho Low diberi peranan penting dalam 1MDB.

 Kata beliau, Jho Low mempunyai hubungan strategik dengan kepimpinan Raja Arab Saudi, Raja Abdullah Abdulaziz dan kerabatnya serta dengan beberapa negara Arab, terutamanya UAE dan kelebihan itu mungkin memberi faedah kepada Malaysia.
Bagaimana dalam keadaan pernah mengatakan Jho Low tiada peranan dan kemudian mengakui jutawan playboy itu diberi peranan penting dalam 1MDB, Najib tiba-tiba menyimpulkan beliau adalah mangsa penipuan pula?

 Yang mana satu kenyataan Najib itu yang betul dan boleh dipercayai?

 Lagi pula, kalau benar Najib ditipu oleh Jho Low, bagaimanakah firma jutawan playboy itu, Tanore Finance Corporation boleh menyalurkan wang RM2.6 bilion ke dalam akuan bank peribadi bekas Perdana Menteri itu?

 Lebih daripada itu, kalau betul juga ditipu, bagaimana  Jho Low boleh memberi pelbagai hadiah barang kemas mewah, termasuk loket berlian berwarna merah jambu berharga AS$27 juta kepada Rosmah Mansor?

 Adakah seorang penipu begitu murah hati seperti Jho Low?

 Apakah Rosmah dan anaknya, Riza Aziz setuju bahawa Jho Low seorang penipu?
Dengan kenyataan Najib yang sering berbeza dan tidak konsisten itu, apakah dalam mahkamah nanti,  Najib sekali lagi akan menampilkan perbezaan yang seterusnya berkenaan Jho Low?

 Dalam waktu yang sama, apakah agaknya reaksi Jho Low sendiri bila membaca kenyataan Najib bahawa beliau telah menipu bekas Perdana Menteri itu?

 Adakah Jho Low akan senyum sendirian dan ketawa berguling-guling terhadap cubaan Najib menyalahkannya itu, tetapi dalam hatinya berkata, “ehhh, kan ke kita sama-sama menipu?”

 Atau jika sebelum ini Jho Low dilaporkan beberapa menghubungi Tun Daim Zainuddin untuk meminta agar diberi perlindungan sebagai saksi berhubung penyiasatan 1MDB, apakah tindakan Najib menyalahkannya kali ini akan mendorong beliau menelefon Pengerusi Majlis Penasihat kerajaan itu sekali lagi untuk segera bekerjasama dan mendedahkan segala-galanya?

 Najib…Najib…Najib….bukankah lebih  jika duduk diam-diam saja?
(ShahbudinHusin 23/11/2018)

0

0

votes
Article Rating
Kongsikan artikel ini


NAJIB, CEPATLAH JAWAB?

Utusan, akhbar milik UMNO yang kini di bawah penguasaan Zahid Hamidi mendedahkan laporan audit 1MDB yang disediakan oleh Ketua Audit Negara pada 2016 lalu telah dipinda daripada laporan asalnya atas arahan Najib Razak.

 Melalui sumber yang diperolehi Utusan, pindaan yang diarahkan Najib itu ialah untuk mengeluarkan maklumat berkenaan pembabitan beliau dan Jho Low dalam aktiviti perniagaan 1MDB.

 Arahan pindaan itu dilaporkan dibuat dalam satu mesyuarat di Pejabat Perdana Menteri bersama Ketua Audit Negara, Ambrin Buang yang turut dihadiri Ketua Setiausaha Negara, Ali Hamsa, Ketua Pesuruhjaya SPRM, Dzulkifli Ahmad dan Ketua Setiausaha Sulit Perdana Menteri, Shukri Mohd Salleh.

 Berikutan itu, Ketua Audit Negara sekarang, Madinah Mohamad dijangka akan membentangkan laporan audit asal 1MDB itu kepada  kabinet dalam masa yang terdekat dan seterusnya kepada  prosiding siasatan 1MDB oleh Jawatankuasa Kira-Kira Wang Negara atau PAC pada awal bulan depan.

 Adalah dipercayai pendedahan sumber tersebut kepada Utusan adalah susulan pengakuan Najib dalam satu temubual semalam bahawa beliau telah ditipu oleh Jho Low dalam urusniaga 1MDB.

 Sumber itu dilaporkan pelik dengan pengakuan Najib itu kerana beliau sebenarnya bukan saja tahu mengenai urusniaga 1MDB, malah mengarahkan pindaan dilakukan terhadap laporan audit yang mengaitkan namanya dan Jho Low dalam urusniaga syarikat pelaburan sarat hutang dan penuh skandal itu.

 Jadi, sekarang nampaknya Utusan milik UMNO sendiri pun sudah tidak percaya bahawa Najib telah ditipu oleh Jho Low sebagaimana yang disebutnya itu.

 Apa pun,  bila agaknya Najib mahu memberi penjelasan berhubung pendedahan Utusan kali ini?

 Biasanya bukan main cepat Najib memberi reaksi terhadap sesuatu isu yang timbul berkaitan dirinya dengan menggunakan laman FBnya, tetapi kenapa sehingga sekarang beliau belum muncul-muncul lagi dengan komennya berkaitan dakwaan pindaan terhadap laporan asal audit 1MDB yang dikatakan diarahkannya itu?
Kenapa lambat sangat?

 Bukankah yang diperlukan hanya jawapan “ya” atau “tidak” saja?
(ShahbudinHusin 23/11/2018)

0

0

votes
Article Rating
Kongsikan artikel ini


APA PULA PENJELASAN NAJIB MENGENAI PERKARA INI?

Semalam, Utusan dalam laporannya mendedahkan tentang wujudnya arahan daripada Najib Razak agar dibuat pindaan terhadap  laporan asal audit 1MDB yang disediakan oleh Ketua Audit Negara.

 Pindaan yang diarahkan Najib itu ialah untuk mengeluarkan bahagian yang mengaitkan penglibatan beliau dan Jho Low dalam urusniaga syarikat pelaburan tersebut.

 Adanya arahan tersebut dengan sendirinya menunjukkan Najib bukan saja tahu tentang penyelewengan dalam urusniaga 1MDB, tetapi juga sedar mengenai kegiatan Jho Low yang menyebabkan syarikat itu kehilangan beribu bilion wangnya dan cuba menutupnya dengan melakukan pindaan kepada laporan audit yang menunjukkan ada kebenarannya.

 Sehingga ini, Najib belum lagi tampil menafikan laporan akhbar milik UMNO yang kini berada di bawah penguasaan Zahid Hamidi itu.

 Mengapa Najib sehingga kini tidak berani menjelaskannya?

 Hari ini, tampil satu lagi pendedahan terbaru oleh pemilik The Edge Media Group, Tong Kooi Ong yang juga jelas menunjukkan Najib tahu dan sedar mengenai kegiatan Jho Low dalam 1MDB.

 Dalam pendedahannya, Tong  mendakwa beliau ada bertemu Najib pada tahun 2015 dan memberitahunya terdapat bukti yang menunjukkan Jho Low melakukan penipuan melalui 1MDB.

 Tetapi, maklumat itu, tambahnya tidak disenangi oleh Najib yang menyebabkan beliau diusir daripada kediaman Perdana Menteri.

 “Saya kemudian beritahu Najib bahawa Jho Low mesti dipertanggungjawabkan dan didakwa. Ini mengecewakannya. Dia segera bangun, berjalan ke pintu dan meminta saya pergi.

 “Saya terkejut kerana dia sangat sentitif terhadap Jho Low,” tambah Tong lagi.

 Sama seperti pertanyaan dalam blog ini semalam berhubung pendedahan Utusan berkenaan arahannya meminda laporan audit 1MDB dan meminta bekas Perdana Menteri itu memberikan jawapannya, kali ini soalannya juga sama iaitu apakah pula penjelasan Najib berhubung dakwaan Tong ini?

 Kenapa begitu sensitif dengan maklumat mengenai penipuan Jho Low?
(ShahbudinHusin 24/11/2018)

0

0

votes
Article Rating
Kongsikan artikel ini


SELEPAS INI HANYA GARI DAN LOKAP SAJA UBATNYA….

 Meskipun kerajaan semalam telah membuat keputusan tidak akan meratifikasi atau mengesahkan ICERD, satu konvensyen PBB mengenai penghapusan diskriminasi kaum, tetapi UMNO dan Pas nampaknya tetap mahu mengadakan perhimpunan bantahan pada 8 Disember depan ini.

 UMNO, melalui kenyataan yang dibuat oleh Presidennya, Zahid Hamidi dan Setiausaha Agung, Annuar Musa menyatakan pengumuman kerajaan menolak ICERD sekadar melalui kenyataan media yang tidak bertandatangan adalah tidak memadai untuk dipatuhi.

 Sebaliknya, mereka menuntut ianya mesti dibuat dalam suatu pengumuman di Parlimen.
Gambarannya ialah dengan menolak keputusan kerajaan itu bermakna UMNO tetap akan berhimpun bersama dengan Pas pada 8 Disember nanti.

 Kedua-dua Zahid Hamdi dan Annuar pernah menjadi menteri sebelum ini, namun mereka terlihat sengaja menimbulkan persoalan baru berhubung keputusan kerajaan menolak ICERD itu sebagai alasan untuk terus berhimpun dan mencetuskan huru-hara dalam negara.

 Sebetulnya, keputusan yang dibuat oleh kerajaan semalam bukan semata-mata kenyataan media biasa oleh Pejabat Perdana Menteri atau keputusan Tun Mahathir Mohamad seorang, tetapi ia adalah keputusan kabinet yang dibuat secara sebulat suara oleh semua menteri-menteri.
Sesuai dengan kerajaan yang memutuskan tidak akan menandatangani ICERD itu, maka sudah tentu keputusan oleh kabinet adalah yang paling sesuai dan munasabah sekali dan cara yang biasa dilakukan ialah melalui kenyataan akhbar.

 Susahkah Zahid Hamidi dan Annuar nak faham dan hadam mengenainya?
Kalau kenyataan akhbar yang tidak bertandatangan mahu dipertikaikan, pernahkah Najib Razak, Zahid Hamidi atau Annuar sendiri menurunkan tandatangan dalam kenyataan akhbar mereka sebelum ini?

 Pas pula memberi alasan akan terus berhimpun pada 8 Disember nanti sebagai tanda kesyukuran kerana ICERD akhirnya tidak akan ditandatangani oleh kerajaan.

 Maknanya, daripada berhimpun untuk membantah ICERD, Pas kini mahu terus berhimpun kerana ICERD telah pun dibatalkan.
Pasti Islam ini pun pelik juga. Biasanya orang berhimpun di tempat terbuka hanya kerana ingin menyatakan bantahan dan ketidakpuasan hati terhadap sesuatu perkara, bukan untuk bersyukur

 Kalau mahu mengadakan kesyukuran, buatlah di masjid atau berziarah sambil bersedekah ke rumah anak-anak yatim.

 Sebenarnya, sama seperti UMNO, Pas juga sudah hilang modal untuk terus menggugat kestabilan kerajaan apabila kabinet dengan segera membuat keputusan tidak akan menandatangani ICERD itu, meskipun mereka telah membuat persiapan seperti menempah ribuan baju T dan melakukan kutipan derma melalui tin-tin milo di pelbagai majlis ceramah kebelakangan ini.

 Keinginan UMNO dan Pas untuk terus berhimpun pada 8 Disember depan, meskipun setelah kerajaan memutuskan tidak akan menandatangani ICERD tidak lain hanya menyerlahkan niat  dan tujuan sebenar kedua-dua parti itu melakukan bantahan.
Sepertimana kata Muhyiddin Yassin, Menteri Dalam Negeri dalam kenyataannya malam tadi, tidak perlu dan tidak munasabah lagi untuk sesiapa meneruskan bantahan berikutan keputusan kerajaan berkaitan ICERD itu.

 Sambil mengingatkan mereka yang mahu berbuat demikian bahawa mereka kini tertakluk kepada Akta Perhimpunan Aman 2012 serta terikat dengan syarat-syarat yang akan ditetapkan oleh pihak polis, Muhyiddin juga menegaskan tindakan tegas berlandaskan undang-undang turut akan diambil jika tercetusnya ketegangan kaum serta agama menerusi perhimpunan itu nanti.

 Faham tak?

 Kalau tak faham lagi, barangkali hanya gari dan lokap saja ubat paling mujarab untuk mereka itu, waima kepada Zahid Hamidi, Annuar Musa, Hadi Awang atau Tuan Ibrahim Tuan Man sekali pun.
(ShahbudinHusin 24/11/2018)

0

0

votes
Article Rating
Kongsikan artikel ini


DARIPADA PEMBOHONG KEPADA PENGKHIANAT, APAKAH INI DIRESTUI ZAHID HAMIDI?

Perghhh….makin dahsyat Utusan sekarang ini!

 Meskipun akhbar itu masih dimiliki UMNO dan berada di bawah kawalan Zahid Hamidi selaku Presidennya, tetapi serangannya kepada bekas Perdana Menteri, Najib Razak yang kini sudah hilang kuasa nampaknya bukan kepalang dan seolah-olah tiada simpati sama sekali.

 Sebelum ini selepas interbiu dengan Al-Jazeera di mana Najib mengatakan beliau tidak pasti sumber sebenar wang RM2.6 bilion yang masuk ke akaun peribadinya, Utusan dengan keras menuduh bekas Perdana Menteri itu sebagai pembohong.

 Kata akhbar itu, rakyat dan ahli UMNO seolah-olah tertipu apabila Najib selama ini mengatakan dana berbilion ringgit yang diterimanya itu adalah derma daripada kerabat Diraja Arab Saudi.

 “Tidak masuk akal Najib tak tahu sumber wang sebesar itu setelah pendedahan demi pendedahan yang menjurus bahawa wang itu datangnya daripada Tanore Finance yang dimiliki oleh Jho Low,” bidas Utusan lagi.

 Terbaru ini dengan pendedahan oleh Ketua Audit Negara bahawa Najib telah mengarahkan pindaan terhadap laporan asal audit 1MDB dengan mengeluarkan beberapa fakta, antaranya berkaitan kehadiran Jho Low dalam mesyuarat Lembaga Pengarah syarikat pelaburan itu, Utusan sekali lagi melakukan serangannya.

 Kali ini Utusan menganggap Najib sebagai pengkhianat negara berikutan tindakannya mengarahkan pindaan kepada laporan audit itu.

 Daripada pembohong, kini pengkhianat negara – sangat mengejutkan jika yang melabel demikian kepada Najib ialah akhbar milik UMNO sendiri di mana ketika Najib menjadi Perdana Menteri sebelum ini, sudah tentu banyak bantuan telah dihulurkan oleh beliau kepada akhbar berkenaan.

 Kenapa Utusan begitu keras menyerang Najib sedangkan akhbar berkenaan adalah milik UMNO dan Zahid Hamidi yang kini menjadi Presiden UMNO serta mengawal akhbar itu juga adalah kawan baik kepada Najib sendiri?

 Apakah Utusan tidak mengenang budi?
Bolehkah dipercayai tindakan Utusan ini?

 Adakah Utusan mahu mengambil hati rakyat Malaysia yang sudah menolak UMNO atau langkah terbaru akhbar itu memang direstui oleh Zahid Hamidi sebagai isyarat agar Najib tidak terlalu banyak membuka mulut dan sebaiknya hanya duduk diam-diam menanti kesnya dibicarakan di mahkamah?

 Adakah Zahid Hamidi sebenarnya berasa semakin lemas dan rimas kerana Najib tidak mahu duduk diam serta kekerapannya terus bersuara  telah membayangi dan menenggelamkan kedudukannya sebagai Presiden UMNO?
(ShahbudinHusin 25/11/2018)

0

0

votes
Article Rating
Kongsikan artikel ini


SIAPA AKAN IKUT SAMA KE PENJARA?

 Jabatan Audit Negara akhirnya mengeluarkan kenyataan rasmi mengesahkan wujudnya arahan untuk meminda atau mengeluarkan bahagian tertentu daripada laporan audit 1MDB pada tahun 2016 yang lalu.

 Arahan itu disahkan telah dibuat oleh bekas Ketua Setiausaha Sulit Najib Razak, Shukri Salleh kepada Ketua Audit Negara ketika itu yang turut dihadiri beberapa pegawai tinggi kerajaan yang lain.

 Dengan kedudukan Shukri sebagai pegawai kepada Najib untuk membuat arahan itu, sudah pasti beliau diarahkan oleh “bossnya” iaitu Najib untuk berbuat demikian.

 Terdapat dua bahagian daripada laporan audit 1MDB yang diarah digugurkan oleh Shukri atas arahan Najib iaitu:-
Satu – Najib melalui Shukri  telah mengarahkan agar digugurkan fakta tentang akaun kewangan 1MDB yang berakhir  31 Disember 2014 daripada laporan audit tersebut.

 Alasan yang diberi ialah untuk memudahkan siasatan dijalankan oleh pihak berkuasa.

 Arahan  itu diberi oleh Shukri dalam satu mesyuarat pada 22 Februari 2016 yang antara lain dihadiri Ambrin Buang dan Ali Hamsa, masing ketika itu sebagai Ketua Audit Negara dan Ketua Setiausaha Negara.

 Dua – Najib melalui Shukri juga telah mengarahkan agar disembunyikan fakta mengenai kehadiran Jho Low dalam mesyuarat Lembaga Pengarah 1MDB daripada laporan audit yang disediakan itu.

 Alasan agar fakta itu digugurkan ialah ianya sensitif dan untuk mengelakkan diputar-belit oleh pembangkang.

 Arahan itu dibuat dalam satu mesyuarat pada 24 Februari 2016 yang dihadiri oleh Ali Hamsa, Shukri, Ambrin, Arul Kanda bersama wakil daripada Pejabat Peguam Negara dan Kementerian Kewangan.
Dengan pengesahan rasmi oleh Jabatan Audit Negara berhubung wujudnya arahan untuk meminda laporan audit 1MDB yang dibuat oleh Shukri atas arahan Najib, bermakna pelbagai penafian sebelum ini termasuk oleh bekas Pengerusi PAC, Hassan Ariffin adalah terbatal sama sama sekali.

 Faktanya ialah laporan audit 1MDB itu memang sah telah dipinda atas arahan dan kehendak Najib selaku Perdana Menteri ketika itu.

 Masihkah lagi Najib mahu  “berauta” mengatakan beliau tidak tahu menahu mengenai urusniaga 1MDB?

 Sehubungan itu, Jabatan Audit Negara telah pun membuat laporan kepada polis dan SPRM dengan menyerahkan sekali Laporan Audit 1MDB yang belum dipinda untuk tindakan lanjut oleh kedua-dua agensi penguatkuasa undang-undang itu.

 Dalam hal ini – siapa agak-agaknya yang akan turut serta jika Najib nantinya masuk ke penjara?
(ShahbudinHusin 25/11/2018)

0

0

votes
Article Rating
Kongsikan artikel ini


BUKAN TOLAK ICERD, TAPI TOLAK TUN MAHATHIR….

 Mengikut hukum akal yang waras, apabila kerajaan sudah membuat keputusan tidak akan menandatangani ICERD, sepatutnya isu tersebut sudah pun menemui titik penamatnya.

 UMNO dan Pas yang sebelum ini merancang untuk mengadakan perhimpunan pada 8 Disember sebagai bantahan terhadap ICERD juga sudah boleh membatalkan rancangan mereka dan menumpukan kepada kerja-kerja lain yang lebih bermanfaat untuk parti masing-masing.

 Tetapi, meskipun setelah kerajaan membuat keputusan itu, UMNO dan Pas terus juga mahu berhimpun pada 8 Disember nanti.

 Selain kedua-dua parti memberi alasan mahu terus berhimpun sebagai tanda untuk mengucapkan terima kasih dan bersyukur, persoalan-persoalan berbentuk andaian turut dimainkan untuk menghalalkan mereka meneruskan perhimpunan tersebut.

 Antara persoalan berbentuk andaian yang terus dilontarkan ialah belum tentu Pakatan Harapan tidak akan menandatangani ICERD pada masa depan, kenyataan Tun Mahathir Mohamad mengenai ICERD tidak boleh dipercayai, kerajaan mungkin menandatangani ICERD di masa akan datang dengan cara yang lain dan berbagai hujah yang lain lagi.

 Untuk itu, kata UMNO dan Pas, tiada jaminan sebenarnya ICERD yang ditolak hari ini tidak akan ditandatangani pada masa akan datang.

 Maka, tambah UMNO dan Pas lagi, perhimpunan pada 8 Disember ini mesti dan wajib diteruskan sebagaimana yang dirancang.

 Selain itu, pelbagai kongres dan wacana berkaitan ICERD juga terus diadakan untuk menghangatkan suasana, manakala pemimpin UMNO dan Pas pula menjelajah ke seluruh negara mengajak penyokong masing-masing agar tetap turun beramai-ramai ke ibu kota pada 8 Disember nanti.

 Apakah makna semua ini?

 Kedegilan UMNO dan Pas untuk terus berhimpun pada 8 Disember depan tidak lain memperlihatkan niat sebenar kedua-dua parti itu bahawa ICERD bukanlah sasaran yang sebenarnya yang mahu mereka diperjuangkan, tetapi yang dimatlamatkan ialah untuk mengajak rakyat menolak kepimpinan Tun Mahathir.

 ICERD hanyalah alasan untuk membakar serta meniup semangat rakyat agar menolak Tun Mahathir, malah kalau boleh, menjatuhkannya terus.

 UMNO masih terasa sakitnya kehilangan kuasa, manakala Pas semakin geram kerana tak pernah kesampaian hajatnya untuk memperolehi kuasa, ditambah lagi Tun Mahathir yang dihina dan dicerca dengan pelbagai gelaran sebelum PRU14 lalu, kini sudah pun berjaya menjadi Perdana Menteri akhirnya.

 Bersekali dengan puluhan kes mahkamah yang sedang dihadapi oleh Zahid Hamidi dan Najib Razak, kepuasan UMNO yang disokong oleh Pas hanya akan tercapai apabila mereka berjaya mengoncang dan menjatuhkan Tun Mahathir.

 Dalam hal ini, UMNO dan Pas jelas tidak boleh bersabar menunggu tempoh PRU15 untuk bersaing kembali dengan Pakatan Harapan merebut kuasa melalui cara yang sah.

 Ini kerana PRU15 dianggap terlalu lama untuk ditunggu dan ketika itu Zahid Hamidi dan Najib mungkin sudah berada di dalam penjara atas sabitan berhubung kesalahan yang telah mereka lakukan.

 Hanya dengan Tun Mahathir berjaya disingkirkan di mana barangkali selepas itu sebuah kerajaan campuran yang baru akan dibentuk atau setidak-tidaknya hadir seorang Perdana Menteri baru yang boleh dilembutkan hatinya, maka barulah dilihat ada kemungkinan kes-kes mahkamah yang dihadapi itu boleh digugurka atau kesalahan diampunkan.

 Sebab itu, kerajaan perlu segera bertindak tegas dalam hal ini. Jangan biarkan sentimen kaum dan agama terus dimain dan dibakar oleh UMNO dan Pas yang tidak sukar difahami ada agenda lain di sebalik ICERD yang sedang mereka mainkan.

 Percayalah, jika perhimpunan 8 Disember nanti tidak pantas ditangani dengan tegas oleh kerajaan, UMNO dan Pas akan terus bermaharajalela memainkan sentimen kaum dan agama untuk kepentingan politik bagi mencapai agenda besar mereka iaitu menolak Tun Mahathir.

 Apabila sekali ia sudah dibiarkan bermula, mungkin sudah terlewat untuk menghentikannya.
(ShahbudinHusin 26/11/2018)

0

0

votes
Article Rating
Kongsikan artikel ini